Pahang hantar bantuan ke Johor bernilai RM80,000

KUANTAN, 3 Mac- Kerajaan Pahang memperuntukkan hampir RM80,000 bagi menghantar sumbangan melalui Misi Bantuan Kemanusiaan Pahang Prihatin ke Johor, hari ini.  Menteri Besar Pahang, Datuk Seri Wan Rosdy Wan Ismail berkata sumbangan tersebut sebagai tanda keprihatinan dan sokongan moral kepada lebih 30,000 penduduk terjejas banjir di negeri itu.  "Bantuan ke Johor ini adalah sememangnya menjadi amalan kita di Pahang. Sebelum ini, Terengganu dan Selangor juga kita bagi bantuan.Di Johor ini, saya dimaklumkan hampir lebih 30,000 yang terkesan akibat banjir ini. Maka, kerajaan negeri Pahang terpanggil untuk membantu tetapi dalam bentuk barangan yang bernilai hampir RM80,000," kata Wan Rosdy kepada pemberita RTM selepas menyempurnakan Pelepasan Misi Bantuan Kemanusiaan Pahang Prihatin ke Johor, di sini.

(Menteri Besar Pahang, Datuk Seri Wan Rosdy Wan Ismail ditemui pemberita RTM di Kuantan hari ini,sempena pelancaran Misi Bantuan Kemanusiaan Pahang Prihatin ke Johor)

Antara sumbangan barangan keperluan asas yang diagihkan adalah seperti selimut tebal, tikar, kit kebersihan, lampin kanak-kanak dan air mineral.  Katanya, beliau cukup memahami situasi dialami mereka yang terjejas berikutan kejadian banjir melanda negeri Pahang, saban tahun.  Justeru, beliau berharap sumbangan yang dihulur dapat meringankan beban ditanggung penduduk terjejas.  Sementara itu, bantuan makanan dan keperluan penduduk terjejas banjir di Pahang setakat ini telah diagihkan oleh semua agensi dan pihak terlibat.


Terperangkap dalam banjir, lapan wanita diselamatkan JBPM Kota Tinggi

KOTA TINGGI, 3 Mac- Lapan wanita terperangkap banjir selama tiga hari berjaya diselamat dan dipindahkan menerusi operasi penyelamatan dijalankan Jabatan Bomba dan Penyelamat Malaysia (JPBM) Kota Tinggi, pagi tadi.  Mereka berumur 19 sehingga 31 tahun itu terkandas tiga hari di rumah sewa sejak Selasa lalu selepas kawasan kediaman mereka berhampiran Sungai Johor tidak dapat dilalui kenderaan. Ketika ditemui kru berita RTM, mereka menghubungi JPBM khuatir terputus bekalan makanan berikutan keadaan banjir semakin buruk. Menurut seorang pekerja pasaraya Fatin Anisah Che Anaf, "kami tidak menjangka air akan naik tinggi, sebab saya pun pertama kali mengalami perkara ini. Saya makan makanan ringan dengan biskut yang sedia ada. "Semasa panggilan dibuat, mereka risau dengan keadaan kami di sini. Pada ketika itu Sungai Kota Tinggi pun semakin tinggi dan air pun laju." Bagi penyelia pasaraya Roziana Zaharuddin, "kawasan ini selalu banjir jadi kita tahu keadaan itu, namun kita tidak jangka malam tadi air akan melimpah."Jadi keputusan untuk pulang ke rumah masing-masing belum diputuskan, sebab kita tidak pasti apa yang akan berlaku. Air pun naik secara deras," katanya di sini.Operasi menyelamat kesemua mangsa diketuai Pemangku Ketua Zon 2 Johor, Timbalan Penguasa Bomba Dua, Tahrin Saat bersama lima anggota dari BBP Kota Tinggi memasuki pusat bandar yang ditenggelami air banjir setinggi dua meter.

(Lapan wanita terperangkap banjir diselamatkan JBPM Kota Tinggi)


Banjir di Johor, rekod 32, 870 penduduk terjejas

JOHOR BAHRU, 3 Mac- Banjir di Johor merekodkan jumlah penduduk terjejas banjir seramai 32,870 orang, setakat pukul 4.00 petang tadi.  Jumlah itu melibatkan 9,288 keluarga yang masih berlindung di 219 Pusat Pemindahan Sementara (PPS) di 10 daerah negeri itu.  Pengerusi Jawatankuasa Bencana Negeri (JPBN) menerusi kenyataannya berkata Segamat merekodkan daerah paling teruk terjejas dengan 12,258 daripada 3,511 keluarga berada di 78 PPS.  Rekod itu diikuti daerah Kluang, 5,251 penduduk (39 PPS), Batu Pahat pula 4,491 penduduk (25 PPS) dan Kota Tinggi mencatatkan 3,431 penduduk (20 PPS).Daerah-daerah lain yang turut terjejas ialah Mersing, Tangkak, Muar, Kulai, Pontian dan Johor Bahru. Terdahulu, Perdana Menteri, Datuk Seri Anwar Ibrahim mengumumkan bantuan segera bernilai RM50 juta kepada Johor.Bantuan tersebut diperuntukkan bagi kegunaan membantu penduduk terjejas serta keperluan-keperluan segera di negeri itu.

(Menteri Besar Johor, Datuk Onn Hafiz Ghazi turun padang menyantuni penduduk terjejas banjir di PPS)


Banjir luar biasa, Johor perlu bantuan petugas tambahan

BATU PAHAT, 3 Mac- Kerajaan Johor memohon bantuan kerajaan Persekutuan dan negeri-negeri tidak terjejas banjir berikutan petugas sedia ada tidak mencukupi. Menurut Menteri Besar, Datuk Onn Hafiz Ghazi, petugas tambahan diperlukan bagi menampung keperluan semasa, susulan banjir luar biasa yang melanda Johor. "Semua 10 daerah di Johor sudah dilanda banjir dengan jumlah penduduk terjejas melebihi 33,000 orang setakat 1.00 tengah hari," kata Onn Hafiz kepada media di sini.  Katanya, beliau bersimpati dengan petugas-petugas terlibat yang bertungkus lumus membantu, malah ada antara mereka mula keletihan disebabkan tidak tidur selama tiga hari.  Selain petugas, jentera tambahan juga diperlukan bagi melancarkan operasi menyelamat.

(Datuk Onn Hafiz berkata petugas tidak mencukupi, kerajaan Johor mohon bantuan Persekutuan & negeri-negeri tidak terjejas banjir)


KUALA LUMPUR, 3 Mac- Kadar antara bank jangka pendek ditutup stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional merosot kepada RM41.41 bilion daripada RM44.28 bilion manakala mudah tunai dana Islam turun kepada RM27.91 bilion berbanding RM34.04 bilion pagi tadi.Terdahulu, bank pusat itu mengadakan dua tender pasaran wang konvensional dan tiga tender Qard.Selain itu, ia turut mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.Pada 4 petang, BNM menawarkan tender pasaran wang konvensional RM41.40 bilion dan tender pasaran wang Murabahah RM27.90 bilion untuk wang tiga hari.Setakat 2 Mac Feb 2023, Kadar Semalaman Islam Malaysia (MYOR-i) ialah pada 2.75%. -BERNAMA

(Kadar antara bank jangka pendek ditutup stabil susulan operasi BNM)


1,000 pegawai kesihatan digerakkan ke seluruh PPS di Johor

YONG PENG, 3 Mac- Kira-kira 1,000 pegawai kesihatan telah ditempatkan di semua Pusat Pemindahan Sementara (PPS) banjir di Johor.  Exco Kesihatan dan Perpaduan, Ling Tian Soon berkata meski, terdapat kekangan untuk menempatkan anggota di setiap PPS, perkara tersebut dapat diatasi pihaknya menerusi keperluan di PPS masing-masing. "Kita cuba gerakkan pegawai dari klinik kesihatan yang berdekatan untuk memberi bantuan di PPS mangsa banjir. Meski ada kekangan anggota, agihan pegawai dibuat mengikut keperluan di setiap PPS," kata Ling Tian Soon kepada pemberita RTM, di sini.

(Wartawan RTM Johor, Annaz Md Nor mendapatkan maklumat semasa berhubung situasibanjir di Johor daripada Exco Negeri, Ling Tian Soon)

Susulan pembukaan PPS melibatkan masjid di kawasan banjir, pihak KKM juga telah menempatkan anggota untuk membantu operasi.  Beliau yang juga ADUN Yong Peng sebelum itu turut meninjau situasi banjir di kawasan sekitar termasuk di Kampung Paya.  Sehingga petang tadi, lebih 3,600 penduduk dalam kawasan Parlimen Ayer Hitam dipindahkan ke PPS.


IPOH, 3 Mac- Kira-kira 300 warga Kementerian Komunikasi dan Digital (KKD) Zon Utara menyertai sesi dialog awam atau 'town hall' bersama Ketua Setiausaha kementerian, Datuk Seri Mohammad Mentek.  Sesi yang diadakan di Auditorium Jabatan Penyiaran Perak itu, berlangsung selama satu jam.  Antara yang turut hadir ialah Ketua Pengarah Penerangan Datuk Mohd Sukari Ab Hamid, Ketua Pengarah Penyiaran Suhaimi Sulaiman, Pengarah Penerangan Perak Mohd Rizal Hashim, Pengarah Penyiaran Perak Syazariah Majidi, Pengarah Penerangan Perak Mohd Rizal Hashim dan Ketua Pegawai Eksekutif Pertubuhan Berita Nasional Malaysia (BERNAMA) Roslan Ariffin.  Mohammad menasihati warga KKD agar menjalinkan hubungan, aktiviti dan kerjasama strategik antara kementerian, jabatan dan agensi dalam memberi perkhidmatan terbaik kepada masyarakat.  Di samping itu, beliau turut memberi peluang kepada warga KKD yang hadir untuk mengutarakan semua masalah atau isu berbangkit dan berkongsi perkembangan kementerian.  Mohammad sebelum itu, meluangkan masa kira-kira 30 minit bersiaran di konti Perakfm.

(300 warga KKD Zon Utara sertai sesi dialog awam bersama KSU)


Pembinaan lebuh raya WISE, Perak tunggu kelulusan Persekutuan

PARIT, 3 Mac- Perak sedang menunggu kelulusan daripada kerajaan Persekutuan berhubung projek pembinaan lebuh raya West Ipoh Span Expressway (WISE) yang bakal dilaksana tahun hadapan.  Projek yang bakal dibina itu membabitkan laluan sepanjang 64 kilometer, bermula dari susur keluar Gopeng melalui Siputih sebelum keluar di Kuala Kangsar.  Menteri Besar Perak, Datuk Seri Saraani Mohamad berkata pihaknya sedang menunggu untuk mendapatkan perjanjian konsesi dalam meneruskan projek yang dirancang sejak tahun 2021.  "Menerusi pemantauan, saya dapati pihak kontraktor melakukan kerja-kerja yang sepatutnya, cuma sekarang ini ia memerlukan beberapa proses rasmi untuk dibawa ke kabinet. Apabila kabinet bersetuju, kabinet akan mengeluarkan perjanjian konsesi kepada kontraktor berkenaan," kata Saarani kepada pemberita RTM selepas program Hari Bertemu Pelanggan Kerajaan Negeri Perak 2023 Siri 2 di Arena Square, di sini.

(Menteri Besar Perak, Datuk Seri Saraani Mohamad ditemui pemberita RTM selepas programHari Bertemu Pelanggan Kerajaan Negeri Perak 2023 Siri 2 di Arena Square, di sini)

Tambahnya, kerajaan negeri yakin dan optimis bahawa pembinaan laluan alternatif itu berupaya mengurangkan risiko kemalangan jalan raya yang melibatkan Terowong Menora di Lebuh Raya Utara Selatan (PLUS).  Jelasnya, projek itu sepatutnya dilaksanakan pada tahun lepas tetapi ditangguhkan akibat pembubaran kabinet.


Paras air sungai Kota Tinggi meningkat, 90 peratus premis perniagaan ditutup

KOTA TINGGI, 3 Mac - 90 peratus premis perniagaan di Kota Tinggi, Johor ditutup susulan paras air Sungai Johor khususnya di jambatan Kota Tinggi semakin meningkat dan melimpah. Tinjauan Radio Televisyen Malaysia (RTM) bersama Jabatan Bomba dan Penyelamat Malaysia (JBPM) Kota Tinggi mendapati, aliran air sungai sangat deras susulan hujan lebat sejak pukul 10 pagi tadi.Pemangku Ketua Zon 2 Johor, Timbalan Penguasa Bomba II, Tahrin Saat berkata seramai 20 pegawai dan anggota telah diarah untuk bersiap siaga bagi membantu tugasan operasi.

"Kita tengok trend air meningkat sebab ia berhampiran dengan sungai Kota Tinggi namun kita tengok sekarang arus sungai sangat laju dan menurut MetMalaysia trend ini berterusan sehingga empat haribulan. "Setakat hari ini kita semua pegawai-pegawai berada dalam fasa siap siaga untuk bertindak atas panggilan kecemasan yang kita terima," katanya ketika ditemui pemberita, di sini. Tambah Tahrin, pihaknya kini membuat rondaan selain turut menghulurkan bantuan kepada penduduk.


PM tunai solat Jumaat bersama lebih 3,000 jemaah di Masjid UPM

(Datuk Seri Anwar beramah mesra bersama jemaah sebelum meninggalkan masjid selepas menunaikan solat Jumaat di Masjid Universiti Putra Malaysia/BERNAMA)

SERDANG, 3 Mac- Perdana Menteri, Datuk Seri Anwar Ibrahim hari ini hadir menunaikan solat Jumaat bersama-sama lebih 3,000 jemaah di Masjid Universiti Putra Malaysia (UPM), Serdang.Ketibaan beliau pada pukul 1.30 tengah hari disambut Menteri Pendidikan Tinggi, Datuk Seri Mohamed Khaled Nordin dan pengurusan tertinggi masjid UPM.Khutbah Jumaat bertajuk 'Ajaran Sempurna, Anak-Anak Terpelihara' disampaikan Imam Masjid UPM, Mohd Hafiz Ghzali manakala solat Jumaat dipimpin oleh Amir Ikmal.Selesai solat, Anwar sempat bersalaman dengan jemaah yang hadir sebelum meninggalkan masjid.Terdahulu sebelum ke masjid, perdana menteri makan tengah hari di Medan Selera Seri Serdang dan turut disertai Menteri Besar Selangor, Datuk Seri Amirudin Shaari.

(PM tunaikan solat jumaat bersama lebih 3,00 jemaah di Masjid UPM)


Banjir di Johor, kerajaan umum bantuan segera bernilai RM50 juta

SERDANG, 3 Mac- Kerajaan mengumumkan bantuan segera sebanyak RM50 juta kepada Johor yang merupakan negeri paling teruk terjejas dilanda banjir.Perdana Menteri, Datuk Seri Anwar Ibrahim berkata peruntukan itu akan digunakan untuk kerja baik pulih infrastruktur yang rosak dan bantuan-bantuan lain kepada penduduk terlibat."Bantuan segera bernilai RM50 juta akan diberikan kepada Johor digunakan untuk bantu mangsa banjir dan apa-apa keperluan segera yang lain."Beberapa menteri telah turun hari ini dan esok pun ada lagi. Saya akan atur dalam masa terdekat," kata Anwar ketika ditemui media selepas menunaikan solat jumaat di Masjid UPM di sini, hari ini.

(Perdana Menteri, Datuk Seri Anwar Ibrahim ditemui pemberita selepasmenunaikan solat jumaat di Masjid UPM, hari ini)

Johor kini merupakan negeri yang paling teruk terjejas akibat banjir yang merekodkan lebih 30,000 penduduk terjejas 10 daerah di negeri itu.Terdahulu, kehadiran beliau di pekarangan masjid UPM disambut Menteri Pendidikan Tinggi, Datuk Seri Mohamed Khaled Nordin.Khutbah Jumaat bertajuk Ajaran Sempurna, Anak-Anak Terpelihara disampaikan Imam Masjid UPM, Mohd Hafiz Ghzali kepada lebih 4,000 jemaah yang hadir manakala Solat Jumaat diimamkan Amir Ikmal.Selesai solat, Datuk Seri Anwar sempat bersalaman dengan jemaah yang hadir sebelum bergerak meninggalkan masjid.Sebelum itu, Perdana Menteri sempat meluangkan masa untuk makan tengah hari di Medan Selera Seri Serdang yang turut disertai Menteri Besar Selangor, Datuk Seri Amirudin Shaari.


Banjir Johor: Masjid utama di kawasan terjejas dijadikan PPS

BATU PAHAT, 3 Mac- Masjd utama di kawasan terjejas banjir di Johor akan dijadikan Pusat Pemindahan Sementara (PPS).Exco Hal Ehwal Agama Negeri, Mohd Fared Mohd Khaled berkata langkah itu merupakan pelan kontigensi bagi menampung penempatan penduduk terjejas banjir yang semakin meningkat. Katanya, pelan garis panduan juga disediakan bagi menjaga kemuliaan masjid.  Masjid terlibat juga dibenarkan untuk membantu urusan penyediaan makanan bagi tujuan pengedaran untuk diagihkan kepada penduduk di PPS berdekatan.

(Masjd utama di kawasan terjejas banjir di Johor akan dijadikan PPS/Foto hiasan)


FAMA rekod RM3.64 juta nilai jualan JTDL bagi tempoh Jan-Feb 2023

SELAYANG, 3 Mac - Program Jualan Terus Dari Ladang (JTDL) sempena intervensi Lembaga Pemasaran Pertanian Persekutuan (FAMA) berjaya mencatatkan nilai jualan RM3.64 juta sejak Januari hingga Febuari tahun ini.Ketua Pengarah FAMA, Datuk Zainal Abidin Yang Razalli berkata JTDL melibatkan 2,827 usahawan di 203 lokasi di seluruh negara.Katanya, inisiatif berkenaan merupakan platform kepada para pengguna bagi mendapatkan barangan keperluan serta memberi ruang pasaran kepada usahawan.

"Fokus kita adalah komoditi-komoditi yang menjadi keperluan harian seperti ayam, daging, ikan, sayur-sayuran, buah-buahan, telur, minyak masak dan sebagainya."Jadi kita fokuskan kepada barangan yang berkenaan untuk membantu pengeluar sekaligus untuk membantu pengguna dalam menyahut seruan kerajaan untuk mengurangkan kos sara hidup rakyat," katanya kepada pemberita selepas melakukan tinjauan program JTDL di ibu pejabat FAMA, di sini.Dalam perkembangan lain, Zainal berkata FAMA akan bekerjasama dengan beberapa pengeluar telur bagi mendapatkan bekalan untuk dihantar ke kawasan yang memerlukan."Setakat ini, lebih 16 juta biji telur berjaya diedarkan ke seluruh negara. Program Intervensi itu akan diteruskan sehingga hujung tahun ini," katanya.


JOHOR BAHRU, 3 Mac- Hujan lebat sejak pagi tadi tidak menghalang Permaisuri Johor, Raja Zarith Sofiah Almarhum Sultan Idris Shah melawat penduduk-penduduk terjejas banjir di daerah Johor Bahru.  Baginda berkenan mengadakan lawatan di pusat pemindahan sementara (PPS) Dewan Muafakat Kampung Cahaya Baru, Pasir Gudang yang menempatkan 147 penduduk terjejas dan Sekolah Kebangsaan Bukit Mutiara, 557 penduduk.  Keberangkatan tiba baginda diiringi isteri Tunku Mahkota Johor, Che Puan Besar Khaleeda. Dalam lawatan itu, Raja Zarith Sofiah meluangkan masa beramah mesra dan memberikan kata-kata semangat kepada penduduk terjejas.  Yayasan Raja Zarith Sofiah Negeri Johor menyampaikan sumbangan wang tunai dan kit kebersihan diri kepada setiap keluarga. Yayasan itu turut menyumbangkan 5,000 unit khemah kepada semua PPS yang beroperasi di 10 daerah.                                                                          (Raja Zarith Sofiah lawat penduduk terjejas banjir di daerah Johor Bahru/Foto Royal Johor)


Wanita lemas dihanyutkan air di Rompin

ROMPIN, 3 Mac- Seorang wanita dipercayai lemas selepas dihanyutkan air ketika menyeberangi jambatan gantung Kampung Aur, Bukit Ibam, Rompin, pagi tadi.  Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria berkata, mangsa dikenal pasti sebagai Nur Hafizah Zailan yang berusia 23 Tahun. Menurut beliau, pihaknya menerima makluman berhubung kejadian daripada Balai Polis Bukit Ibam, pada pukul 10.38 pagi tadi.  Susulan itu, lapan anggota dan pegawai Balai Bomba dan Penyelamat (BBP) Muadzam Shah, bergegas ke lokasi kejadian bersama empat buah jentera penyelamat.  Jelas beliau, pihaknya menggunakan laluan darat dan air susulan kejadian banjir yang melanda kawasan itu.  Turut terlibat dalam operasi itu adalah pasukan polis, Angkatan Pertahanan Awam Malaysia dan Angkatan Tentera Malaysia.  Sehingga kini, operasi pencarian masih dijalankan.

(Lapan anggota dan pegawai BBP Muadzam Shah di lokasi kejadian)


Operasi talian kecemasan 997 NSRC dicadang dilanjutkan 24 jam - Acryl

KUALA LUMPUR, 3 Mac - Tempoh masa pengoperasian talian kecemasan 997 Pusat Respon Scam Kebangsaan (NSRC) berkemungkinan akan dilanjutkan sehingga 24 jam bagi membolehkan orang ramai membuat aduan berkaitan penipuan siber.Ketua Polis Negara, Tan Sri Acryl Sani Abdullah Sani berkata perkara itu akan dimajukan kepada pusat tersebut bagi tindakan lanjut.

"Setakat ini pusat panggilan beroperasi dari pukul 8 pagi hingga 8 malam, InsyaAllah kita mungkin akan cuba usahakan untuk meminta kepada NSCR bagi membolehkan respon atau panggilan boleh dibuat 24 jam. "Terdapat beberapa pemintaan dari orang ramai. Ada yang talifon 10 malam pusat respon tersebut tidak ada maklum balas. Kita akan majukan kepada NSCR untuk melihat kemungkinan ia dioperasikan 24 jam," katanya pada sidang akhbar selepas menghadiri Majlis Anugerah Perkhidmatan Cemerlang 2022, di sini.Mengenai penggunaan kamera badan untuk anggota PDRM, Acryl Sani berkata pihaknya berharap perkara itu dapat direalisasikan pada tahun ini.Katanya, cadangan penggunaan kamera badan itu sudah diutarakan beliau sejak memegang jawatan Pengarah Pengarah Jabatan Sumber Strategik Dan Teknologi (StaRT) Bukit Aman sebelum ini."Saya menggalakkan penggunaan kamera badan untuk kebaikan orang awam dan pegawai bertugas sejak memegang Pengarah StaRT."Kamera badan berfungsi seperti kamera papan pemuka bagi merekodkan kejadian sekiranya berlaku perkara di luar kawalan. Saya harap dapat dilaksanakan pada tahun ini selepas ia tertangguh," katanya.


Penduduk terjejas banjir di Johor berkurang

JOHOR, 3 Mac- Bilangan penduduk terjejas banjir di Johor turun kepada 32,719 orang berbanding 33,149 orang setakat 12.00 tengah hari tadi.  Jumlah itu melibatkan 9,253 keluarga yang masih berlindung di 218 pusat pemindahan sementara (PPS) di 10 daerah negeri itu. Pengerusi Jawatankuasa Bencana Negeri (JPBN) menerusi kenyataannya berkata Segamat merekodkan daerah paling teruk terjejas dengan 12,221 daripada 3,518 keluarga berada di 79 PPS.  Diikuti Kluang, 5,178 penduduk di 38 PPS; Batu Pahat, 4,340 di 24 PPS ; Kota Tinggi, 3,689 di 19 PPS.  Daerah-daerah lain terjejas Mersing, Tangkak, Muar, Kulai, Pontian dan Johor Bahru.  Tiga sungai di Segamat merekodkan bacaan pada bahaya iaitu Sungai Gemas, Sungai Muar di Kampung Awat dan Buloh Kasap.


Gangguan bekalan air di Chaah, dijangka pulih malam ini

SEGAMAT, 3 Mac- Bekalan air di kawasan Chaah, Johor yang terputus sejak semalam dijangka pulih selewat-lewatnya malam ini.  Pegawai Daerah Segamat, Mohd Masni Wakiman berkata, kerja-kerja pembaikan paip yang pecah susulan banjir di kawasan itu sedang dilaksana pihak berkaitan.  Untuk sementara bantuan tangki air statik dan lori tangki air dihantar ke kawasan yang terjejas.  "Bekalan air terputus ini disebabkan oleh paip yg patah akibat banjir, bagaimanapun pihak SAJ telah melaksanakan kerja-kerja untuk penggantian paip sementara, jadi dalam tempoh 24 jam saya yakin esok pagi ramai mangsa banjir di PPS di kawasan Chaah dan Labis akan pulang,"katanya. Sebanyak 3,000 akaun pengguna di Chaah termasuk di PPS terjejas apabila paip sepanjang 70 meter dilaporkan pecah.  Susulan itu, penduduk di saran untuk kekal berapa di PPS sementara menunggu bekalan air pulih bagi membersihkan kediaman mereka.  Beberapa kawasan banjir di Chaah dan Labis dilaporkan sudah kembali pulih sejak semalam.  Beliau ditemui pemberita selepas meninjau PPS SK Temengong Abdul Rahman, Segamat.

(Pegawai Daerah Segamat, Mohd Masni Wakima)


Mesyuarat SPP tentukan calon Timbalan Ketua Polis  Negara - Acryl

KUALA LUMPUR, 3 Mac - Suruhanjaya Pasukan Polis (SPP) akan menentukan calon yang bakal menggantikan Timbalan Ketua Polis Negara, Tan Sri Razarudin Hussain yang akan bersara wajib pada 15 Mac ini.Ketua Polis Negara, Tan Sri Acryl Sani Abdullah Sani berkata SPP akan mengadakan satu mesyuarat khas dalam masa terdekat bagi menentukan calon-calon berpotensi untuk mengisi jawatan kedua kepimpinan tertinggi Polis Diraja Malaysia (PDRM).

"Satu mesyuarat khas akan diadakan oleh SPP tidak lama lagi bagi menentukan kekosongan beberapa perjawatan tertinggi susulan persaraan wajib umur 60 tahun."Justeru, pemilihan dan penentuan akan dilakukan melalui mesyuarat SPP yang akan diadakan tidak lama lagi dan kita ita tunggu apa yang akan diumumkan SPP selepas mesyuarat nanti," katanya pada sidang akhbar selepas menghadiri Majlis Anugerah Perkhidmatan Cemerlang 2022, di sini.Pengarah Jabatan Pengurusan, Datuk Seri Zaini Jass akan bersara wajib pada 9 Mac ini diikuti Timbalan Ketua Polis Negara, Tan Sri Razarudin Hussain pada 14 Mac depan.Selain itu, persaraan itu diikuti oleh Pengarah Jabatan Siasatan Jenayah, Datuk Seri Abd Jalil Hassan pada 16 April dan Pesuruhjaya Polis Sabah, Datuk Idris Abdullah.


COVID-19: Malaysia masih ada 9,256 kes aktif

KUALA LUMPUR, 3 Mac- Malaysia masih mempunyai 9,256 kes aktif COVID-19 dan daripada jumlah itu, sebanyak 8,896 kes (96.1 peratus) kuarantin di rumah, demikian menurut data KKMNOW Kementerian Kesihatan Malaysia (KKM), setakat pukul 11:59mlm, 2 Mac 2023.Secara keseluruhannya, sehingga semalam (2 Mac), Malaysia merekod sebanyak 5,043,252 kes COVID-19, kes sembuh 4,997,031 dan 36,965 kes kematian. Malaysia kini berada dalam fasa pra peralihan ke endemik mulai 1 April 2022. Pandemik COVID-19 mula melanda Malaysia pada 25 Januari 2020. Semalam (2 Mac), Kementerian Kesihatan Malaysia (KKM) melaporkan sebanyak 244 kes harian baharu COVID-19 iaitu tertinggi untuk tempoh Rangkuman Bernama 25 Feb hingga 2 Mac 2023, termasuk dua (2) kes import dan lima (5) kes kematian.Daripada 244 kes, enam (6) negeri/wilayah mencatat kes dua (2) angka, didahului WP Kuala Lumpur (81) diikuti Selangor (76), Melaka (14), Johor (12), Sarawak (11) dan Pulau Pinang (10).Kes satu angka dilaporkan di Kedah (8), Terengganu (7), Perak (5), Negeri Sembilan (5), Sabah (4), Kelantan (4), Pahang (4), WP Putrajaya (2) dan WP Labuan (1). Perlis mencatat sifar kes.Dengan 5,043,252 kes kumulatif COVID-19, Malaysia menduduki tangga 28 daripada 229 buah negara/wilayah yang dilanda pandemik COVID-19. Di hadapan Malaysia ialah Chile (5,172,090 kes) dan Ukraine (5,389,439 kes).Dalam kalangan 229 buah negara, mengikut data terkini Worldometer, Taiwan mencatat kes harian baharu tertinggi (14,103) diikuti Rusia (14,096) dan Jepun (11,506).Amerika Syarikat mencatat jumlah kes kematian akibat COVID-19 tertinggi iaitu 1,146,630 kes.Kes aktif COVID-19 di Malaysia setakat pukul 11:59 mlm 2 Mac 2023 adalah sebanyak 9,256 dan daripada jumlah itu, sebanyak 96.1 peratus (8,896) dikuarantin di rumah.Sifar (0) di Pusat Kuarantin dan Rawatan COVID-19 (PKRC); 353 kes (3.8 peratus) di hospital; 5 kes (0.1 peratus) di Unit Rawatan Rapi (ICU) tanpa memerlukan Alat Bantuan Pernafasan (ABP) sementara 2 (0 peratus) di ICU memerlukan ABP. -BERNAMA


Banjir: 369 anggota PDRM digerakkan ke Johor, bantu penduduk terjejas - Acryl

KUALA LUMPUR, 3 Mac - Seramai 369 anggota dan pegawai Polis Diraja Malaysia (PDRM) digerakkan bagi membantu penduduk terjejas banjir di Johor.Ketua Polis Negara, Tan Sri Acryl Sani Abdullah Sani menyifatkan banjir yang melanda negeri Johor kali ini merupakan antara yang terburuk sejak tahun 2006.

"Kita telah pun menggerakkan tenaga kerja, sumber manusia dan aset PDRM dan tentu sekali pusat bencana negara juga telah pun digerakkan dan diaktifkan dengan mengerakkan semua elemen-elemen yang terdiri daripada pusat pemindahan, bekalan makanan, kerja-kerja mencari dan menyelamat," kata Acryl pada sidang media selepas menyampaikan Anugerah Khidmat Cemerlang Tahun 2022 di Ibu Negara.Tambah Acryl, operasi kepolisan di balai polis Chaah, Segamat yang ditenggelami air dihentikan buat sementara waktu bagi urusan baik pulih."Seramai 126 mangsa terjejas banjir di kuarters Ibu Pejabat Daerah Segamat juga telah dipindahkan ke Pusat Pemindahan Sementara (PPS)," katanya.Berhubung pagar runtuh akibat banjir di balai polis Bahau, Acryl memaklumkan operasi di balai polis tersebut masih berjalan seperti biasa dan aktiviti kepolisan diteruskan.


Festival Taman Kuala Lumpur, suntik semangat warga kota hijaukan ibu negara

KUALA LUMPUR, 3 Mac - Festival Taman Kuala Lumpur 2023 akan berlangsung bermula 4 sehingga 12 Mac ini selaras dengan matlamat menjadikan Kuala Lumpur sebagai bandar raya neutral karbon menjelang 2050.Pengarah Jabatan Pembangunan Lanskap dan Rekreasi Dewan Bandaraya Kuala Lumpur (DBKL), Zulkifli Endut berkata penganjuran festival itu bertujuan memupuk kesedaran dan menyuntik semangat warga kota membantu menghijaukan ibu negara termasuk menjalankan aktiviti berkebun di rumah. Katanya, antara yang menjadi tumpuan adalah pameran pelbagai spesies bunga dan tumbuhan serta menampilkan pakar seni, landskap dan hortikultur dalam mendidik pengunjung menghasilkan reka bentuk laman di kediaman masing-masing.

"Kita berbesar hati menjemput semua warga Malaysia...kemasukan percuma dan kita sasar untuk semua lapisan masyarakat dan kita memberi peluang penjaja menjalankan aktiviti perniagaan mereka. "Kita ada kawasan 'Lepak Corner' dan 'Food Truck' dimana di samping kita mengunjungi taman, kita boleh menikmati juadah yang disediakan peniaga dan pengusaha makanan. Kita ada juga 'Zip Line' dimana kita beri peluang mencuba pengalaman memanjat pokok dan Flying Fox dari pokok ke pokok. Kita ada aktiviti sebelah malam dan impak pencahayaan pada waktu malam untuk melihat indahnya taman kita", kata Zulkifli. Bercakap menerusi rancangan Selamat Pagi Malaysia, Zulkifli berkata antara komponen festival adalah Pertandingan Balkoni KL yang akan mempamerkan hasil reka bentuk landskap di balkoni yang sinonim dengan kediaman di bandar.


SELHAC 2023, medan pemain industri halal luaskan perniagaan

KUALA LUMPUR, 3 Mac - Industri halal akan terus diperkasa agar lebih berdaya maju dan kompetitif. Sehubungan itu, Konvensyen Antarabangsa Halal Selangor (SELHAC) 2023 yang akan diadakan pada 10 hingga 12 Mac ini bakal mencipta peluang perniagaan yang lebih baik buat pemain industri halal di negara ini.Exco Agama Islam, Pengguna dan Industri Halal Selangor, Zawawi Ahmad Mughni berkata konvensyen itu juga akan menjadi medan kepada pemain industri meluaskan perniagaan mereka.

"Mereka sekarang ini sedang mencari pasaran dan melalui SELHAC ini kita akan jadikan platform terbaik. Pertama ada program padanan perniagaan dimana kita mempertemukan antara pengeluar produk dengan pasaraya besar. Untuk mengerakkan ekonomi halal ini kita ada halal hub. Kami bekerjasama dalam usaha menjadikan Selangor sebagai negeri pilihan pelaburan terutama dalam industri halal. "Beberapa misi ke luar negara untuk bertemu syarikat yang mempunyai pasaran dan potensi yang besar dan kita akan teruskan jaringan ini untuk memantapkan ekosistem halal di Selangor," katanya ketika menjadi tetamu rancangan Selamat Pagi Malaysia terbitan RTM. Tambah Zawawi, industri halal tidak hanya berkait rapat dengan makanan, malah mencakupi skop lebih luas seperti produk kecantikan, farmaseutikal dan perubatan. SELHAC yang akan berlangsung di Pusat Dagangan Dunia Kuala Lumpur merupakan anjuran Kerajaan Negeri Selangor melalui Jawatankuasa Tetap Agama Islam, Pengguna dan Industri Halal Negeri Selangor.


Lebih 200 PPS dibuka di Johor

KUALA LUMPUR, 3 Mac- Sebanyak 239 pusat pemindahan sementara (PPS) dibuka di Johor akibat banjir.Menurut portal InfoBencanaJKM, 31,668 penduduk terjejas banjir daripada 8,835 keluarga ditempatkan di PPS terbabit, setakat pukul 4.47 pagi tadi."Lima negeri dilanda banjir iaitu Johor, Negeri Sembilan, Pahang, Melaka dan Sarawak."Jumlah penduduk terjejas di semua negeri itu adalah seramai 34,719 orang daripada 9,709 keluarga."Ia membabitkan 285 PPS," kata kenyataan itu.

(Lima negeri dilanda banjir iaitu Johor, Negeri Sembilan, Pahang, Melaka dan Sarawak)


Usaha tambah baik kelemahan digariskan LKAN, akan diteliti

PUTRAJAYA, 3 Mac- Usaha menambah baik aspek kelemahan dan pembaziran wang yang didedahkan dalam Laporan Ketua Audit Negara (LKAN) Tahun 2021 Siri 2, akan diteliti.Ketua Setiausaha Negara Tan Sri Mohd Zuki Ali menjelaskan, secara keseluruhan, pelaksanaan aktiviti, projek dan program kerajaan Persekutuan telah dilaksanakan mengikut objektif ditetapkan.Bagaimanapun, masih terdapat kelemahan seperti sasaran dan keberhasilan yang ditetapkan tidak tercapai sepenuhnya."Perkara berkenaan telah dibincangkan. Saya akan membuat kenyataan mengenai perkara tersebut minggu hadapan. Ia juga akan diteliti, agar perkara sama tidak akan berulang di kemudian hari," katanya kepada pemberita di sini.Berhubung Pasukan Petugas Khas Reformasi Sektor Awam (STAR) yang dipengerusikannya, beliau berkata perincian mengenainya akan diumum minggu hadapan.Terdahulu, Perdana Menteri Datuk Seri Anwar Ibrahim mengarahkan Jemaah Menteri supaya mengambil serius dan meneliti setiap teguran LKAN tentang soal perbelanjaan, ketirisan yang tidak menepati syarat serta peraturan.

(Bagaimanapun, masih terdapat kelemahan seperti sasaran dan keberhasilan yang ditetapkan tidak tercapai sepenuhnya)


Hari Terbuka Putrajaya 2023, lebih 100 peniaga dapat manfaat

PUTRAJAYA, 3 Mac- Lebih 60 kaunter perkhidmatan agensi awam dibuka sempena Hari Terbuka Putrajaya 2023 (POD 2023) yang bermula semalam.Menurut Ketua Setiausaha Negara Tan Sri Mohd Zuki Ali, ia sekali gus menjadi wadah bagi rakyat mendapatkan perkhidmatan kerajaan dalam satu tempat serta mendapatkan tawaran perkhidmatan yang terkini."Penganjuran kali ini menghimpunkan pelbagai kementerian, jabatan serta agensi awam dan swasta yang berkampung di Kompleks Perbadanan Putrajaya."Hari terbuka itu diadakan bermula semalam hingga 5 Mac ini," katanya kepada pemberita di sini.Bandar Putrajaya katanya merupakan model Malaysia Madani khususnya dalam aspek perbandaran yang menonjolkan ciri-ciri kemampanan, kesejahteraan, berdaya cipta dan ihsan.POD 2023 turut memanfaatkan lebih 100 peniaga, penjaja kecil serta penggiat industri kreatif yang mengambil bahagian dalam aktiviti jualan dan perniagaan sepanjang program berlangsung.Pelbagai pengisian program diatur sepanjang empat hari penganjuran termasuklah perkongsian maklumat, ceramah, cabutan bertuah, promosi perkhidmatan dan juga ceramah Forum Perdana Ehwal Islam.


Perkhidmatan aerotrain KLIA dihentikan serta-merta - MAHB

SEPANG, 3 Mac- Perkhidmatan Penggerak Penumpang Automasi (APM) atau aerotrain di Lapangan Terbang Antarabangsa Kuala Lumpur (KLIA Terminal 1) dihentikan serta-merta berkuat kuasa semalam.Pengarah Urusan Malaysia Airports Holdings Berhad (MAHB), Datuk Iskandar Mizal Mahmood berkata keputusan itu diambil atas faktor keselamatan bagi memberi laluan kepada kerja-kerja penggantian tren."Sebanyak 18 buah bas perantara yang beroperasi 24 jam disediakan bagi mengambil dan menurunkan penumpang dari balai pelepasan ke terminal satelit," katanya kepada pemberita di sini.Perkhidmatan aerotrain yang beroperasi sejak 25 tahun lalu itu sering mengalami gangguan perkhidmatan sehingga menyebabkan ketidakcekapan operasi serta ketidakselesaan kepada penumpang.

(Perkhidmatan aerotrain yang beroperasi sejak 25 tahun lalu itu sering mengalami gangguan perkhidmatan sehingga menyebabkan ketidakcekapan operasi serta ketidakselesaan kepada penumpang)


Generator bakal diletak di kawasan 'hotspot' banjir

KULAI, 3 Mac- Syarikat telekomunikasi (telco) diarah menyediakan peralatan jana kuasa mudah alih atau generator di kawasan ‘hotspot’ banjir di negeri-negeri terjejas bencana itu.  Timbalan Menteri Komunikasi dan Digital, Teo Nie Ching berkata langkah itu bagi mengelak kawasan terjejas banjir mengalami gangguan perkhidmatan telekomunikasi. "Jika elektrik terputus dan mereka tidak mempunyai peralatan tersebut, menara telekomunikasi turut tidak akan berfungsi. Pihak kami telah mengenal pasti kawasan terjejas banjir dengan kerjasama syarikat telco untuk memastikan menara berkenaan berfungsi sebaiknya," katanya ketika ditemui pemberita di sini.Pihaknya juga akan bekerjasama dengan Suruhanjaya Komunikasi dan Multimedia Malaysia (MCMC) serta syarikat telco bagi memastikan perkhidmatan telekomunikasi tidak terputus.  Setakat ini, Chaah di Segamat dan Kampung Peta di Mersing mengalami gangguan perkhidmatan berkenaan.


Banjir: Lebih 31,000 penduduk terjejas di Johor

JOHOR, 2 Mac- Seramai 31,043 penduduk terjejas banjir daripada 8,656 keluarga di Johor.Menurut portal InfoBencanaJKM, sebanyak 220 pusat pemindahan sementara (PPS) dibuka setakat pukul 11.22 malam tadi.Daripada jumlah itu, 11,286 lelaki dewasa manakala 11,321 lagi perempuan dewasa."Kanak-kanak lelaki pula 4,049 orang dan kanak-kanak perempuan, 3,700 orang. Bayi lelaki, 352 orang dan bayi perempuan, 335 orang," katanya.Selain Johor, Negeri Sembilan, Pahang, Melaka dan Sarawak turut dilanda banjir.


10 jalan di Kota Tinggi, dua di Mersing ditutup untuk semua kenderaan

KOTA TINGGI, 2 Mac- Sebanyak 10 jalan di daerah ini telah ditutup untuk semua kenderaan kerana dinaiki air susulan hujan lebat berterusan sejak semalam. Menerusi Facebook rasminya, Jabatan Kerja Raya (JKR)  Kota Tinggi memaklumkan penutupan itu melibatkan Jalan Tun Sri Lanang (Bandar Kota Tinggi), Jalan Kampung Kelantan atau Kampung Panti serta Jalan Mawai Lama (Rumah Burung).Kenyataan itu memaklumkanm turut ditutup malam ini ialah Jalan Sungai Telor selain Jalan Semangar Dalam dan Jalan Kota Tinggi-Kluang (MARA) susulan air deras dengan kesemua jalan berkenaan paras airnya melebihi 0.4 meter.Jabatan itu turut memaklumkan, empat lagi jalan iaitu Jalan Johor Bahru-Endau (Ladang RISDA), Jalan Johor Bahru-Endau (Yatamacity), Jalan Johor Bahru-Endau (sebelum hentian Rehat dan Rawat (RnR) Panti) serta Jalan Johor Bahru-Endau (RnR Panti) turut ditutup sepenuhnya dan pengguna disaran menggunakan  jalan alternatif (lencongan).

(Jejantas Tun habab/FOTO FB JKR Kota Tinggi)

Sementara itu, dalam kemas kini pukul 10.30 malam ini, JKR Kota Tinggi memaklumkan, Laluan FT91 Jalan Kota Tinggi - Kluang, hanya dibuka satu lorong.Maklumat terkini itu juga memaklumkan bacaan paras air di kawasan Jejantas Tun Habab mencatatkan rekod 0.20 meter."Sila patuhi arahan keselamatan dan berhati-hati ketika melalui kawasan yang dinaiki air banjir," menurut hantaran Facebook berkenaan.Sementara itu, memetik laporan Bernama, Ketua Polis Daerah Mersing, Supt Abdul Razak Abdullah Sani, ketika dihubungi Bernama malam ini, berkata dua jalan di daerah Mersing turut ditutup kepada semua kenderaan melibatkan Jalan Nitar Utama dan Jalan Nitar-Tanah Abang.


Pemilihan UMNO: Calon tanding peringkat nasional diumum malam ini - Ahmad Zahid

KOTA TINGGI, 2 Mac- Senarai calon yang akan bertanding di peringkat nasional dalam pemilihan UMNO akan diumumkan di Pusat Dagangan Dunia (WTC) Kuala Lumpur, malam ini.Presiden UMNO Datuk Seri Ahmad Zahid Hamidi mengakui ramai calon telah menawarkan diri dalam pemilihan kali ini."Malam ini buat pertama kalinya saya akan mengadakan majlis memperkenalkan calon-calon yang akan bertanding di peringkat nasional."Kita ketahui bahawa ramai yang berminat untuk bertanding, saya sendiri walaupun InsyaAllah tidak perlu bertanding (jawatan Presiden) bersama Timbalan Presiden, kami tetap akan bersama-sama, memperlihatkan kebersamaan kami dengan calon-calon yang menawarkan diri," katanya.Ahmad Zahid yang juga Timbalan Perdana Menteri berkata demikian kepada pemberita selepas melawat pusat pemindahan sementara (PPS) di Sekolah Jenis Kebangsaan Cina (SJKC) New Kota di sini hari ini.

Terdahulu, Ahmad Zahid yang juga Pengerusi Jawatankuasa Pengurusan Bencana Pusat, turut melawat kawasan terjejas banjir di daerah ini dan PPS Sekolah Kebangsaan Datuk Usman Awang di sini.Turut hadir Menteri Besar Datuk Onn Hafiz Ghazi.Pemilihan UMNO diadakan mulai 1 Feb hingga 18 Mac ini dengan Persidangan Tahunan UMNO Cawangan dan Pemilihan Jawatankuasa Cawangan, Wanita, Pergerakan Pemuda dan Pergerakan Puteri Cawangan pada 1 hingga 26 Februari ini. -BERNAMA


Niaga hadapan FBM KLCI ditutup tinggi

KUALA LUMPUR, 2 Mac- Indeks utama Bursa Malaysia ditutup tinggi hari ini selepas mencatatkan penurunan selama enam hari berturut-turut, ia adalah susulan aktiviti belian saham berharga rendah.Pada 5 petang, penanda aras FTSE Bursa Malaysia KLCI (FBM KLCI) melonjak 5.29 mata kepada 1,456.73 disokong kebanyakannya oleh saham IHH Healthcare, Axiata dan Tenaga Nasional.Indeks dibuka 1.14 mata lebih tinggi pada 1,451.34 berbanding 1,450.20 ketika penutupan pada Rabu yang berlegar antara 1,447.06 dan 1,457.02. Suasana pasaran kekal negatif dengan kaunter rugi mengatasi kaunter untung sebanyak 506 berbanding 365 manakala 415 kaunter tidak berubah, 927 tidak diniagakan dan 23 yang lain digantung.Jumlah dagangan merosot kepada 2.50 bilion unit bernilai RM1.77 bilion daripada 3.21 bilion unit bernilai RM2.04 bilion. Naib Presiden Penyelidikan Ekuiti Rakuten Trade Sdn Bhd Thong Pak Leng berkata FBM KLCI berjaya melonjak semula berikutan aktiviti belian saham berharga murah walaupun pasaran serantau utama ditutup kebanyakannya lebih rendah berikutan prestasi tidak meyakinkan ekuiti global semalaman.“Kami berpendapat sentimen akan kekal berhati-hati, justeru dijangkakan FBM KLCI akan cenderung menaik menjelang hujung minggu,” katanya kepada Bernama.Beliau berkata pelabur sedang menunggu mesyuarat jawatankuasa dasar monetari Bank Negara Malaysia (BNM) minggu depan mengenai hala tuju Kadar Dasar Semalaman (OPR).

“Buat masa ini, kami menjangkakan BNM mungkin tidak menaikkan OPR sebelum mesyuarat Rizab Persekutuan (Fed) Amerika Syarikat (AS) yang akan berlangsung pada 21 dan 22 Mac,” katanya.Antara saham wajaran tinggi di Bursa Malaysia seperti IHH meningkat 18 sen kepada RM5.89, Axiata bertambah 8.0 sen kepada RM3.21, Tenaga Nasional mengukuh 12 sen kepada RM9.40 dan CelcomDigi melonjak 5.0 sen kepada RM4.30.Petronas Chemicals naik 7.0 sen kepada RM7.27 dan Petronas Dagangan melonjak 46 sen kepada RM21.10.Dalam pada itu, Boustead yang digantung, sementara menunggu pengumuman tawaran pengambilalihan sukarela bersyarat oleh Lembaga Tabung Angkatan Tentera (LTAT) akan menyambung dagangan pada pukul 9 pagi esok.Bagi saham aktif, Bumi Armada naik 4.0 sen kepada 66 sen, Zen Tech tidak berubah pada 2.0 sen, Tanco susut 1.0 sen kepada 45.5 sen, BSL Corp merosot 2.0 sen kepada 12 sen dan Cypark berkurangan 14.5 sen kepada 84 sen.Di papan indeks, Indeks FBM Emas meningkat 25.65 points kepada 10,582.98, Indeks FBMT 100 bertambah 25.78 mata kepada 10,272.36 dan Indeks FBM Emas Shariah melonjak 56.49 mata kepada 10,812.48.Indeks FBM 70 merosot 15.74 mata kepada 13,402.43 manakala Indeks FBM ACE berkurangan 17.33 mata kepada 5,379.10.Mengikut sektor, Indeks Perkhidmatan Kewangan susut 36.45 mata kepada 16, 146.67, Indeks Perladangan naik 47.72 mata kepada 6,810.14, Indeks Tenaga melonjak 9.64 mata kepada 857.96 dan Indeks Produk dan Perkhidmatan Perindustrian mengukuh 0.21 mata kepada 177.03.Jumlah dagangan Pasaran Utama berkurangan kepada 1.58 bilion saham bernilai RM1.47 bilion daripada 2.20 bilion saham bernilai RM2.20 bilion pada Rabu.Jumlah dagangan waran jatuh kepada 300.63 juta unit bernilai RM54.89 juta daripada 440.41 juta unit bernilai RM86.65 juta.Jumlah dagangan Pasaran ACE meningkat kepada 618.74 juta saham bernilai RM244.65 juta daripada  564.47 juta saham bernilai RM220.07 juta sebelum ini.Kaunter barangan pengguna dan perkhidmatan menyumbang 187.34 juta saham diniagakan di Pasaran Utama, produk perindustrian dan perkhidmatan (432.82 juta); pembinaan (65.56 juta); teknologi (153.75 juta); SPAC (sifar), perkhidmatan kewangan (45.79 juta); hartanah (157.55 juta); perladangan (42.39 juta); REIT (8.0 juta), dana tertutup (10,100); tenaga (253.55 juta); penjagaan kesihatan (110.13 juta); telekomunikasi dan media (27.29 juta); pengangkutan dan logistik (48.24 juta) dan utiliti (52.34 juta). -BERNAMA


1MDB: Kes di akhir pendakwaan akan diputuskan esok di Mahkamah Tinggi

KUALA LUMPUR, 2 Mac- Keputusan sama ada Datuk Seri Najib Razak dan bekas Ketua Pegawai Eksekutif 1Malaysia Development Berhad (1MDB) Arul Kanda Kandasamy akan dipanggil membela diri atau dibebaskan daripada pertuduhan meminda laporan audit 1MDB akan diketahui esok.Hakim Mohamed Zaini Mazlan, yang kini Hakim Mahkamah Rayuan, akan menyampaikan keputusan itu pada 9 pagi.Timbalan Pendakwa Raya Ahmad Akram Gharib akan mewakili pendakwaan manakala peguam Tan Sri Muhammad Shafee Abdullah dan Datuk N.Sivananthan masing-masing hadir bagi pihak Najib dan Arul Kanda.Pihak pendakwaan menutup kesnya selepas mengemukakan 16 saksi pada pada 7 September 2022.Antara saksi pendakwaan termasuk bekas Ketua Setiausaha Negara Allahyarham Tan Sri Dr Ali Hamsa, bekas Ketua Audit Negara Tan Sri Ambrin Buang dan Tan Sri Dr Madinah Mohamad, bekas Pengerusi 1MDB Tan Sri Mohd Bakke Salleh dan bekas Pengarah Audit Jabatan Audit Negara (NAD) Saadatul Nafisah Bashir Ahmad.Berdasarkan kertas pendakwaan Najib, 70, yang sedang menjalani hukuman penjara 12 tahun kerana menyeleweng dana SRC International Sdn Bhd, dituduh menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada PAC bagi mengelakkan sebarang tindakan diambil terhadapnya.Arul Kanda, 45, pula didakwa bersubahat dengan Najib dalam membuat pindaan tersebut bagi melindungi bekas perdana menteri itu daripada tindakan tatatertib, sivil atau jenayah berkaitan 1MDB.

(Bekas Perdana Menteri Datuk Seri Najib Tun Razak (tengah) hadir di Kompleks Mahkamah Kuala Lumpur hari ini bagi sambungan prosiding perbicaraan berhubung kes 1Malaysia Development Berhad (1MDB).

Kesalahan didakwa dilakukan di Kompleks Jabatan Perdana Menteri, Putrajaya antara 22 dan 26 Februari 2016.Pendakwaan dibuat mengikut Seksyen 23 (1) dan 24 (1) Akta Suruhanjaya Pencegahan Rasuah Malaysia.Sabit kesalahan boleh dihukum maksimum penjara 20 tahun dan denda lima kali ganda nilai suapan atau RM10,000, mengikut mana lebih tinggi.Najib masih berdepan tiga lagi kes mahkamah termasuk penyelewengan RM2.3 bilion dana 1MDB yang kini di peringkat perbicaraan drngan pendakwaan setakat ini telah memanggil 44 saksi.Dua lagi kes membabitkan pecah amanah jenayah berjumlah RM6.6 bilion berhubung pembayaran kepada International Petroleum Investment Company (IPIC) dan pengubahan wang haram membabitkan dana SRC International sebanyak RM27 juta, yang masing-masing masih di peringkat pengurusan kes.


Bazar Ramadan Ipoh tahun ini bakal berkonsep tradisional, ala jalan TAR

IPOH, 2 Mac- Konsep tradisional dan menjual lebih banyak Menu Rahmah akan diterapkan menerusi bazar-bazar Ramadan yang beroperasi di bawah Majlis Bandaraya Ipoh (MBI), tahun ini.Datuk Bandar Ipoh Datuk Rumaizi Baharin berkata bazar Ramadan ala konsep Jalan Tuanku Abdul Rahman (TAR)’ di ibu negara itu, akan menjual barangan dan makanan pada harga lebih murah daripada pasaran serta mesra alam sekitar. “Setiap persatuan akan memperkenalkan pelbagai konsep antaranya komersial seperti Jalan TAR di bawah Perbadanan Kemajuan Negeri Perak (PKNP), menu rahmah di bawah People’s Park dan tradisional di bawah MBI.“Beberapa konsep yang diperkenalkan buat pertama kali ini akan turut diperluaskan ke Bazar Aidilfitri dan diharapkan rakyat sekitar dapat melihat dan menikmati konsep terbaharu ini,” katanya kepada pemberita selepas menghadiri Majlis Anugerah Perkhidmatan Cemerlang MBI 2022, di sini hari ini.Rumaizi berkata setakat ini MBI telah meluluskan 21 tapak Bazar Ramadan yang melibatkan lebih 1,000 peniaga di sekitar Ipoh.Dalam pada itu Rumaizi berkata pihaknya akan bertemu dengan tujuh penjaja berlesen di Taman Rekreasi Sultan Abdul Aziz (Padang Polo) yang enggan berpindah ke penempatan baharu bagi berunding dengan penjaja berkenaan.

(Datuk Bandar Ipoh Datuk Rumaizi Baharin (tengah) pada Majlis Anugerah Perkhidmatan Cemerlang MBI 2022/BERNAMA)

“Dakwaan tempat itu tidak strategik dan sesuai untuk peniaga serta mungkin tiada pelanggan yang akan hadir adalah persepsi penjaja sahaja. Kita akan berunding dengan penjaja tersebut dalam masa terdekat,” katanya.Terdahulu, terdapat tujuh penjaja berlesen di Padang Polo bertegas enggan berpindah ke kawasan baharu dan mendakwa lokasi baharu yang dicadangkan di kawasan berhampiran tidak sesuai untuk mereka berniaga.Pada 13 Februari, dilaporkan hampir 60 penjaja di kawasan tersebut memberi persetujuan untuk berpindah selepas mengambil kira pandangan MBI bagi mewujudkan sektor baharu perniagaan berteraskan pelancongan gastronomi. -BERNAMA


Tunku Idris hantar bantuan ke Segamat dengan helikopter

SEGAMAT, 2 Mac-Tunku Temenggong Johor, Tunku Idris Iskandar Sultan Ibrahim menggerakkan misi bantuan mangsa banjir dengan menerbangkan sendiri helikopter ke Chaah, Segamat membawa bekalan makanan serta barangan kebersihan diri.Tunku Idris berlepas dari lapangan helikopter Istana Bukit Serene, Johor Bahru dan mendarat di padang Sekolah Menengah Kebangsaan Seri Bali, pagi tadi.Sejurus mendarat, Tunku Idris Iskandar turut membantu memunggah barangan tersebut daripada helikopter berkenaan.Pengagihan bantuan makanan kemudian dilakukan pegawai serta sukarelawan Jawatankuasa Khidmat Masyarakat Bulan Sabit Merah Malaysia.

Sehingga 12 tengah hari tadi, jumlah mangsa meningkat kepada 26,633 penduduk daripada 7,311 keluarga


Syarikat pengeluar bas digalak teroka pasaran Sabah, Sarawak

(Bas dua tingkat, Volvo B11RLE 6x2 baharu yang dibina sepenuhnya di negara ini untuk pasaran bas di Malaysia)

SHAH ALAM, 2 Mac- Syarikat pengeluar dan pembekal bas digalak meneroka peluang pasaran di Sabah dan Sarawak dan tidak hanya memberi tumpuan perniagaan di Semenanjung sahaja. Menteri Pengangkutan, Anthony Loke Siew Fook, berkata potensi pasaran bas ekspres di kedua-dua negeri berkenaan adalah baik memandangkan permintaannya tinggi. “Saya berharap syarikat pengeluar dan pembekal dapat memasarkan produk mereka kepada pengusaha di Sabah dan Sarawak dan sudah tentu apabila pengusaha tersebut sedia untuk melabur, mereka boleh berbincang dengan pelbagai agensi kerajaan untuk dimudah cara dari segi pembiayaan,” katanya kepada media di sini.

(Menteri Pengangkutan Anthony Loke Siew Fook pada sidang media Majlis Pelancaran Volvo's Buses First B11RLE 'Ride and Drive' di Seksyen 15, Shah Alam)

Beliau berkata demikian selepas melancarkan Majlis Pengenalan bas dua tingkat, Volvo B11RLE 6x2 baharu yang dibina sepenuhnya di negara ini untuk pasaran bas di MalaysiaSementara itu,berkenaan isu kekurangan pemandu bas ,beliau meminta semua persatuan bas ekspres memperincikan jumlah sebenar kekurangan pemandu .Katanya,perkara itu telah dibangkit menerusi pertemuan khas pihaknya bersama wakil persatuan bas minggu lalu.


Anwar mahu peruntukan cukup bantu mangsa banjir

MANILA, 2 Mac-Perdana Menteri Datuk Seri Anwar Ibrahim mahu peruntukan yang mencukupi disalurkan kepada mangsa banjir di Johor, Pahang, Negeri Sembilan, Sabah dan Melaka, yang sehingga kini telah menjejaskan 29,000 orang.

Perdana Menteri berkata, beliau juga mengadakan perbincangan dengan timbalannya Datuk Seri Dr Ahmad Zahid Hamidi, yang juga Pengerusi Jawatankuasa Pengurusan Bencana Negara, tentang keadaan terkini bencana banjir dan jenis bantuan yang akan diberikan, sebelum berlepas pulang dari Filipina pada Khamis.

Sebelum itu, Perdana Menteri bertemu dengan kira-kira 100 orang rakyat Malaysia di Rumah Malaysia di ibu negara Filipina itu.


RM10 juta bantuan mangsa banjir di Johor disalurkan NADMA -TPM

(Timbalan Perdana Menteri Datuk Seri Dr Ahmad Zahid Hamidi beramah mesra dan menyampaikan kit bantuan kepada mangsa banjir di Pusat Pemindahan Sementara di SJK(C) New Kota)

KOTA TINGGI, 2 Mac- Sebenyak RM10 juta disediakan untuk NADMA membeli peralatan dan bantuan tambahan, bagi penduduk terjejas banjir di Johor.  Timbalan Perdana Menteri, Datuk Seri Dr Ahmad Zahid Hamidi berkata, peruntukan segera itu bagi memastikan semua kelengkapan terutama di pusat pemindahan sementara (PPS) mencukupi, memandangkan jumlah penduduk dipindahkan terus meningkat. "Saya sudah mengarahkan NADMA membuat pembelian segera, membabitkan selimut, bantal dan tilam berikutan peralatan itu mengalami kekurangan di PPS di sini dan serahkan segera kepada Jawatankuasa Banjir Daerah untuk digunakan mangsa," katanya.Beliau berkata demikian pada sidang media selepas meninjau pusat pemindahan sementara (PPS) Sekolah Jenis Kebangsaan Cina New Kota, di sini, hari ini.Yang turut hadir Menteri Besar, Datuk Onn Hafiz Ghazi.Sementara itu, beliau berkata, selain peruntukan berkenaan, kerajaan turut menyediakan RM7.6 juta bagi meningkatkan sistem perparitan di Kota Mas dan bandar Kota Tinggi.  Katanya, Menteri Pembangunan Wanita, Keluarga dan Masyarakat, Datuk Seri Nancy Shukri akan menyelaras tugas kakitangan Jabatan Kebajikan Masyarakat di kawasan terjejas.  Menurutnya, ini termasuk meminta bantuan tambahan daripada JKM di negeri lain, bagi membantu tugas di Johor.Terdahulu, Ahmad Zahid diiringi Onn Hafiz turun meninjau keadaan banjir di pusat bandar Kota Tinggi yang semakin buruk di samping meninjau PPS Sekolah Kebangsaan (SK) Datuk Usman Awang.Keadaan banjir di Johor semakin buruk dengan jumlah mangsanya dilaporkan terus melonjak kepada 28,099 orang terdiri daripada 7,805 keluarga di 197 PPS , setakat jam 4 petang tadi.Banjir ketika ini disifatkan paling buruk pernah dihadapi negeri itu selepas 17 tahun menghadapi bencana banjir besar pada 2006, yang mengakibatkan lebih 100,000 penduduk negeri ini terjejas.

(Timbalan Perdana Menteri Datuk Seri Dr Ahmad Zahid Hamidi meninjau pusat pemindahan sementara (PPS) Sekolah Jenis Kebangsaan Cina New Kota)

Mengulas lanjut, beliau berkata keadaan banjir di Johor dan beberapa negeri lain semakin buruk berikutan perubahan iklim akibat fenomena global, namun kerajaan perlu bersedia dari sekarang untuk membantu rakyat.Apatah lagi katanya, mengikut laporan antarabangsa, aktiviti pemanasan global akan menyebabkan kebanyakan pulau kecil yang berada di lautan seluruh dunia, termasuk Laut China Selatan akan berada di bawah paras bawah laut dan dan tenggelam pada 2050."Selain itu, punca banjir di Johor yang buruk kali ini disebabkan luruan hujan yang sangat luar biasa. Ia menyebabkan paras sungai utama meningkat mendadak berikutan hujan luar biasa, selain air susulan hujan di Pahang yang mengalir ke sungai negeri ini," katanya.


PM berjaya tarik minat pelabur  Filipina dalam pelbagai bidang

MANILA, 2 Mac-Perdana Menteri, Datuk Seri Anwar Ibrahim berjaya memberi keyakinan kepada pelabur Filipina dengan memilih Malaysia sebagai destinasi pelaburan pilihan.Justeru Perdana Menteri mahu menteri dan agensi terlibat melakukan tindakan susulan."Pertemuan dengan beberapa pelabur utama dan pengusaha besar Filipina yang menunjukkan minat melabur dalam bidang keselamatan makanan,kewangan dan industri lain termasuk bateri. Saya juga mahu Menteri dan agensi yang berkaitan segerakan langkah pertemuan supaya kita dapat laksanakan program-program ini" ujarnya kepada media selepas beramah mesra dengan Diaspora Malaysia di Rumah Malaysia, Manila. Sementara itu, Perdana Menteri turut mengadakan pertemuan bersama Ketua Menteri Wilayah Autonomi Bangsamoro, Murad Ebrahim.Pertemuan secara tertutup tersebut adalah untuk membantu Bangsamoro dan mewujudkan keamanan di Selatan Filipina termasuk bekas-bekas pejuang MILF dan MNLF. "Ia bukan bantuan dari segi kewangan terutamanya proses itu melibatkan tentera, supaya kegiatan mereka itu dapat dipastikan wajar di kawasan-kawasan bersih.Bagaimana kita boleh pindahkan pejuang-pejuang itu supaya dimasukkan dalam ruang pentadbiran dalam keadaan aman", kata Anwar.Beliau turut menjemput Murad Ebrahim ke Malaysia bagi membincangkan lebih dalam dari aspek pembangunan Bangsamoro. Datuk Seri Anwar menjelaskan kepada media selepas beramah mesra dengan Diaspora Malaysia di Rumah Malaysia, Manila.

( Ketua Menteri WilayahAutonomi Bangsamoro, Murad Ebrahim)


KPDN mohon insentif untuk pengusaha Menu Rahmah

KOTA BHARU, 2 MAC-Kementerian Perdagangan Dalam Negeri dan Kos Sara Hidup (KPDN) akan memohon kepada kerajaan untuk memberikan insentif kepada pengusaha di negara ini yang menawarkan Menu Rahmah.Menterinya, Datuk Seri Salahuddin Ayub berkata, beliau memanjangkan permohonan tersebut kepada pihak Menteri di Jabatan Perdana Menteri (Ekonomi) dalam masa terdekat."Melalui peruntukan itu kita akan mohon insentif atau apa-apa panduan khusus kepada pemain industri untuk mendapatkan bimbingan", katanya kepada pemberita selepas merasmikan Majlis Pelancaran Menu Rahmah Peringkat Kelantan di Restoran Al Khalish, Pasir Tumboh di sini hari ini.Setakat ini lebih 1,142 premis makanan di seluruh negara menawarkan Menu Rahmah.Daripada jumlah itu, lebih 90 premis di Kelantan sudah mengemukakan permohonan untuk menjayakan program tersebut dan jumlah itu dijangka akan terus bertambah dari semasa ke semasa.

Inisiatif Menu Rahmah dilancarkan Kementerian Dalam Negeri dan Kos Sara Hidup (KPDN) pada pada 31 Januari lalu bertujuan membantu mengurangkan beban kos sara hidup rakyat.

(Menteri KPDN, Datuk Seri Salahuddin Ayub/Foto RTM)


Polis Kedah buru ketua kumpulan "Geng Faizal"

SUNGAI PETANI, 2 Mac-Polis Kedah memburu seorang ketua kumpulan “Geng Faizal” dipercayai terlibat dengan kes pecah premis kerajaan, premis kedai dan rumah kediaman disini.Ia susulan tertangkapnya dua ahli kumpulan itu dalam Op Bersepadu Khas bermula 10 Februari lalu.Timbalan Ketua Polis Daerah Kuala Muda, Suprintenden Anuar Abdul Rahman berkata suspek dikenali Mohamad Shahrizal Sarif, 29 tahun, beramat di Taman Bandar Baru, Sungai Lalang."Pihak polis masih lagi mencari seorang bernama Shahrizal Sarif atau Rizal untuk "Geng Faizal" dikehendaki kerana pecah rumah di premis sekitar gunaan kerajaan di MRSM Merbok, LHDN dan premis sekitar bandar Sungai Petani", ujar Anuar.Kumpulan”Geng Faizal” aktif menjalankan kegiatan pecah premis kerajaan sejak 6 bulan lalu. Hasil siasatan mendapati kumpulan itu memecah masuk di dua premis kerajaan dan  tiga kes pecah rumah melibatkan kerugian anggaran RM26,000.Beliau berkata demikian kepada pemberita di Sungai Petani.

(Timbalan Ketua Polis Daerah Kuala Muda, Suptrintenden Anuar Abdul Rahman/Foto RTM)


Pasaran getah ditutup bercampur-campur

KUALA LUMPUR, 2 Mac- Harga minyak yang terus kekal bergerak dalam julat yang sempit mendorong pasaran getah Malaysia ditutup bercampur-campur hari ini, kata seorang peniaga.Para pelabur turut dilihat menimbang prospek pemulihan kukuh dalam permintaan China berbanding kemungkinan kenaikan kadar faedah dan peningkatan inflasi yang boleh menyekat aktiviti ekonomi tahun ini, tambah peniaga itu.“Namun begitu, kerugian selanjutnya dihadkan oleh keuntungan dalam pasaran niaga hadapan getah serantau sebagai reaksi kepada pemulihan ekonomi yang kukuh di China (berdasarkan data bulan Februari),” katanya kepada Bernama.Ketika ini, harga minyak mentah Brent penanda aras global meningkat 0.12 peratus kepada US$84.41 setong.Harga Lembaga Getah Malaysia (LGM) bagi Getah Mutu Malaysia 20 (SMR 20) turun 2.5 sen kepada 623.5 sen sekilogram (kg), manakala lateks pukal menambah dua sen kepada 545 sen sekg.Pada 5 petang, harga penutup LGM untuk SMR 20 ialah 627 sen sekg sementara lateks pukal pada 547.5 sen seg. -BERNAMA


Sarjan ditahan SPRM, disyaki minta suapan

TEMERLOH, 2 Mac-Seorang anggota polis berpangkat Sarjan ditahan Suruhanjaya Pencegahan Rasuah Malaysia (SPRM) kerana disyaki meminta suapan sebanyak RM 1,000daripada seorang individu, pada Februari lalu. Suapan itu sebagai dorongan bagi memastikan anaknya tidak dikenakan sebarang tindakan berhubung kesalahan menggunakan bahan terlarang iaitu ketum, selepas kesalahan pertama.Suspek berusia 35 tahun yang bertugas di Bahagian Narkotik di salah sebuah ibu pejabat polis (IPD) itu, ditahan ketika memberi keterangan di Pejabat SPRM Temerloh, semalam. Lelaki tersebut iba di perkarangan Mahkamah Majistret Temerloh, sekitar pukul 11.40 pagi tadi. Suspek direman selama tujuh hari bermula hari ini sehingga 8 Mac 2023 bagi membantu siasatan.  Perintah tahanan reman dikeluarkan Majistret Mohamed Shah Reza Noor Azman bagi membantu siasatan mengikut peruntukan Seksyen 17(A) Akta Suruhanjaya Pencegahan Rasuah Malaysia (SPRM) 2009.


Drama bersiri 'Cyber999' didik masyarakat jangan jadi mangsa jenayah siber

KUALA LUMPUR, 2 Mac- Diilhamkan daripada buku 'Kisah Benar Cyber999', 26 insiden berkaitan keselamatan siber bakal dipaparkan menerusi drama bersiri Cyber999 yang akan bersiaran menerusi saluran TV1, RTM.Memuatkan kisah benar berdasarkan laporan pengguna internet ke Pusat Bantuan Cyber999, drama bersiri tersebut berorientasikan usaha untuk mendidik masyarakat. Menteri Komunikasi dan Digital Fahmi Fadzil berkata, selain mewujudkan persekitaran siber yang selamat dan kondusif ia juga sejajar dengan matlamat Kementerian Komunikasi dan Digital (KKD) membina komuniti Siber Malaysia Madani."Aspek keselamatan itu paling penting tetapi apa yang juga penting ialah cara kita memahami aset ataupun prasarana ataupun infrastruktur internet supaya lebih menyeluruh termasuk mesej yang kita terima dalam pelbagai aplikasi sekarang, termasuklah telegram."Penting untuk kita kenal pasti hubung kait jenayah dengan keselamatan siber ini, kerana pemangsa-pemangsa ini menggunakan data yang mereka curi daripada kelemahan keselamatan siber untuk mereka melakukan jenayah scam."Harapan saya dengan adanya produksi sebegini adanya kita tayangkan program-program seperti ini dapat meningkatkan kesedaran umum, pentingnya keselamatan siber," katanya.ketika berucap melancarkan drama bersiri 26 episod bertajuk Cyber999 bagi siaran RTM di Angkasapuri, di sini.Menteri Komunikasi dan Digital Fahmi Fadzil merasmikan Drama Cyber999 sempena sambutan Hari Keselamatan Internet 2023 di Angkasapuri hari ini.Turut sama Pengerusi Ahli Lembaga Pengarah CyberSecurity Malaysia Jeneral (B) Tan Sri Datuk Seri Dr Zulkifeli Mohd Zin (tiga, kanan), Ketua Pengarah Penyiaran Radio Televisyen Malaysia (RTM) Suhaimi Sulaiman (kiri) dan Timbalan Ketua Setiausaha (Infrasturktur Telekomunikasi dan Ekonomi Digital) Kementerian Komunikasi dan Digital Ma. Sivanesan Marimuthu (dua, kiri).Drama terbitan sebuah syarikat swasta itu dilancarkan bersempena sambutan Hari Keselamatan Internet 2023, edisi Malaysia.

(Menteri Komunikasi dan Digital Fahmi Fadzil merasmikan Drama Cyber999 sempena sambutan Hari Keselamatan Internet 2023 di Angkasapuri. Turut sama Pengerusi Ahli Lembaga Pengarah CyberSecurity Malaysia Jeneral (B) Tan Sri Datuk Seri Dr Zulkifeli Mohd Zin (tiga, kanan), Ketua Pengarah Penyiaran Radio Televisyen Malaysia (RTM) Suhaimi Sulaiman (kiri) dan Timbalan Ketua Setiausaha (Infrasturktur Telekomunikasi dan Ekonomi Digital) Kementerian Komunikasi dan Digital Ma. Sivanesan Marimuthu (dua, kiri)/BERNAMA)

Cyber999 akan ditayangkan pada pukul 12.30 tengah hari setiap Sabtu dan Ahad, bermula 4 Mac hingga 28 Mei 2023.Memaparkan pelbagai modus operandi jenayah siber, Cyber999 dijangka mampu memberi kesedaran kepada penonton daripada terpedaya dan menjadi mangsa jenayah siber. Pada masa sama, dapat memupuk nilai-nilai etika, integriti dan sikap kebertanggungjawaban dalam menggunakan teknologi dan internet.Drama Cyber999 dibarisi pelakon Sharifah Radziah, Badsham Harun, Nasrizal Yap, Rizal Rahman dan ramai lagi.


Utamakan keselamatan, pilih pusat pelancongan yang berdaftar

KUALA LUMPUR, 2 Mac- Isu keselamatan membabitkan rumah inap dan lokasi pelancongan perlu diberi perhatian serius.Pastikan pengusaha terlibat telah berdaftar dan mematuhi garis panduan yang ditetapkan.Pengerusi Persatuan Keselamatan Pengguna, Samsudin Mohd Fauzi berkata setiap pengusaha inap desa perlu memenuhi kriteria dan mendapat kelulusan daripada bomba serta Jabatan Tanah dan Survei, sebelum dibenarkan beroperasi.Namun kebanyakan tapak pelancongan beroperasi secara haram dan berisiko kepada pengunjung."Orang awam kena tahu, MOTAC pernah keluarkan program pemutihan untuk inap desa dan meminta semua pengusaha berdaftar, tetapi kenapa mereka ini tidak mahu berdaftar? Kerana mereka ini sebenarnya tidak layak untuk premis pelancongan. "Kita nasihatkan orang ramai pilihlah pusat pelancongan yang selamat. Selamatkan industri pelancongan negara kerana pelancongan adalah pendapatan terbesar untuk negara," kata Samsudin selepas menjadi tetamu program Selamat Pagi Malaysia di Angkasapuri Kota Media di sini.Beliau turut menyarankan orang awam agar sentiasa peka dengan hak kepenggunaan dan keselamatan bagi mengelakkan kejadian tidak diingini.

(Samsudin berkata selepas menjadi tetamu program Selamat Pagi Malaysia di Angkasapuri Kota Media)


Noor Inayah wanita pertama nazir masjid di Selangor

KLANG, 2 Mac-Presiden dan Naib Canselor Universiti Infrastruktur Kuala Lumpur (IUKL) Profesor Datuk Dr Noor Inayah Yaakub menjadi wanita pertama di Selangor yang dilantik sebagai nazir masjid.Sultan Selangor Sultan Sharafuddin Idris Shah berkenan mengurniakan watikah pelantikan kepada Dr Noor Inayah, 53, yang berkhidmat sebagai nazir di Masjid Ikram IUKL di Bandar Baru Bangi, pada Istiadat Pengurniaan Watikah Pelantikan Nazir dan Imam masjid di seluruh Selangor di Balairung Seri Istana Alam Shah di sini hari ini.Beliau yang ditemui pemberita, melahirkan rasa syukur atas pelantikan tersebut dan menyifatkannya sebagai tanggungjawab besar yang perlu digalas."“Kita melihat pengurusan masjid itu tidak memberikan apa-apa sekatan sekiranya wanita menjadi peneraju dan mungkin perkara ini sangat jarang berlaku, tetapi saya mendapat sokongan sepenuhnya daripada rakan-rakan yang lebih arif, imam-imam dilantik (pada hari ini) dan nazir lain,”katanya.Terdahulu, seramai 1,256 imam dan nazir masjid di seluruh Selangor menerima watikan pelantikan hari ini.

(Dr Noor Inayah Yaakub, Nazir Masjid Ikram IUKL di Bandar Baru Bangi/Foto RTM)


KUALA LUMPUR, 2 Mac- Orang ramai diingatkan agar lebih berhati-hati apabila membuat sebarang urusniaga mahupun interaksi secara dalam talian.Menteri Komunikasi dan Digital, Fahmi Fadzil berkata daripada 7, 292 laporan insiden jenayah keselamatan siber yang diterima Pusat Bantuan Cyber999 pada tahun lalu, kes penipuan dalam talian merekod jumlah aduan tertinggi dengan 4,741 kes.Dua lagi insiden tertinggi ialah kod hasad (malicious code) sebanyak 1,023 kes dan pencerobohan ataupun intrusion sebanyak 755 kes."Kes berkaitan penipuan dalam talian ataupun fraud termasuklah scam seperti yang saya sebut tadi, kini jelas semakin berleluasa dan bertambah serius. Antara insiden scam yang kerap dilaporkan PDRM sepanjang tahun 2022 ialah penipuan belian dalam talian (order lain..sampai lain), macau scam, nigeria scam, love scam, penipuan bungkusan dan penipuan sembang berbaur lucah," katanya."Penjenayah sesungguhnya mengeksploitasi kelemahan manusia dan sikap manusia itu sendiri yang umumnya mudah percaya, senang terpedaya, terburu-buru membuat tindakan dan keputusan. Cuai dalam menilai sesuatu perkara, mudah berasa simpati serta tamak ...menyebabkan mereka menjadi mangsa," kata Fahmi ketika berucap melancarkan drama bersiri Cyber999 di Balai Perdana, Angkasapuri di sini. Drama tersebut akan disiarkan bermula 4 Mac hingga 28 Mei ini, setiap Sabtu dan Ahad pada pukul 12.30 tengah hari di TV1.

(Fahmi berkata Kes penipuan dalam talian rekod aduan tertinggi 2022)


Jangan jadikan masjid sebagai medan politik-Sultan Selangor

KLANG, 2 Mac-Masjid tidak wajar dijadikan medan bagi mencetuskan jurang berikutan perbezaan politik yang akhirnya menyebabkan persengketaan sesama umat Islam.Sultan Selangor, Sultan Sharafuddin Idris Shah bertitah, masjid perlu dijadikan asas dan medium utama masyarakat Islam untuk bersepakat tanpa mengira perbezaan pangkat, kedudukan, pandangan dan fahaman politik masing-masing. "Masjid tidak seharusnya menjadi tempat membina jurang pemisah atas dasar perbezaan fahaman politik dan dendam. Kuliah-kuliah agama yang dijalankan tidak sepatutnya dijadikan platform memfitnah dan mencaci mana-mana pihak", ujar baginda.Justeru, baginda menegaskan supaya orang politik dilarang daripada menjadikan masjid sebagai pentas ceramah politik dan hanya membenarkan individu yang mempunyai tauliah dikeluarkan oleh Jawatankuasa Tauliah Majlis Agama Islam Selangor (MAIS) untuk memberi ceramah dan tazkirah.Sultan Sharafuddin bertitah demikian dalam Istiadat Pengurniaan Watikah Pelantikan Nazir dan Imam Masjid-Masjid Negeri Selangor di Istana Alam Shah, hari ini. Seramai 386 nazir dan 870 imam menerima watikah pelantikan tersebut.

(Sultan Selangor, Sultan Sharafuddin Idris Shah/Foto RTM)


Buruh binaan didenda RM2,400, curi seluar dalam wanita

(Majistret Zhafran Rahim Hamzah menjatuhkan hukuman denda berkenaan ke atas Liew Chee Hoong, 45, selepas dia mengaku bersalah mencuri dua helai seluar dalamseorang wanitaberusia 23 tahun di sebuah rumah di Bandar Sri Damansara pada 6 petang, 23 Februari lepas/BERNAMA)

PETALING JAYA, 2 Mac- Akibat mencuri dua helai seluar dalam milik seorang wanita di sebuah rumah, seorang buruh binaan didenda RM2,400 oleh Mahkamah Majistret di sini, hari ini.Majistret Zhafran Rahim Hamzah menjatuhkan hukuman itu ke atas Liew Chee Hoong ,45, selepas dia mengaku bersalah mencuri dua helai seluar dalam seorang wanita berusia 23 tahun di sebuah rumah di Bandar Sri Damansara pada 6 petang, 23 Februari lepas.Liew dituduh mengikut Seksyen 379 Kanun Keseksaan yang memperuntukkan hukuman penjara maksimum tujuh tahun atau denda atau kedua-duanya.

(Akibat mencuri dua helai seluar dalam milik seorang wanita di sebuah rumah, seorang buruh binaan didenda RM2,400 oleh Mahkamah Majistret hari ini/BERNAMA)

Mahkamah turut memerintahkan lelaki itu menjalani hukuman penjara tiga bulan, sekiranya gagal membayar denda.Terdahulu, Timbalan Pendakwa Raya Siti Maryam Jamilah Md Kamal memohon hukuman setimpal supaya tertuduh tidak mengulangi kesalahan tersebut manakala Liew yang tidak diwakili peguam merayu hukuman ringan kerana dia tiada pendapatan tetap. -BERNAMA


Kerajaan teliti cadangan BNM pelaksanaan 'gaji kehidupan wajar' - Sivakumar

KUALA LUMPUR, 2 Mac - Kerajaan akan meneliti cadangan Bank Negara Malaysia (BNM) berhubung pelaksanaan 'gaji kehidupan wajar' di negara ini.Menteri Sumber Manusia, V. Sivakumar berkata Laporan Tahunan 2017 BNM menyarankan kadar gaji kehidupan wajar individu bujang dewasa yang menetap di bandar adalah RM2,700, manakala pasangan tanpa anak adalah RM4,500 dan pasangan dengan dua anak adalah RM6,500.

"Sehubungan itu, kerajaan perlu mengkaji secara teliti dan mengenal pasti model yang paling sesuai untuk negara kita," katanya menjawab soalan tambahan Ahli Parlimen Pendang, Datuk Awang Hashim samaada kerajaan akan mempertimbangkan untuk melaksanakan cadangan model gaji progresif.Tambah Sivakumar, berhubung gaji progresif, satu kajian menyeluruh diperlukan agar ianya selaras dengan situasi ekonomi serta perburuhan semasa di Malaysia.

Katanya, pelaksanaan gaji progresif dan gaji minimum mempunyai objektif yang sama iaitu memberi perlindungan kepada pekerja yang menerima gaji terendah.

Setakat Disember lepas, Jabatan Tenaga Kerja telah mengeluaran 2,448 syor pematuhan pelanggaran Perintah Gaji Minimum (PGM).

Ini hasil pemeriksaaan terhadap 17,565 majikan di Semenanjung.


Tenaga pengajar pusat Tahfiz ditemukan lemas ketika mandi pantai

MARANG, 2 Mac-Seorang kakitangan pusat tahfiz dari Shah Alam, Selangor meninggal dunia selepas ditemukan lemas ketika mandi pantai di sebuah resort, di sini dalam kejadian yang berlaku pagi tadi.Mangsa, Nabil Husaini Halimun Nawar, 22 dikatakan mandi pantai bersama beberapa pelajar selepas selesai mengadakan aktiviti sukaneka di lokasi tersebut sebelum dihanyutkan ke tengah laut.Ketua Polis Daerah Marang, Deputi Superintendan Mohd Zain Mat Dris berkata, ketika kejadian, mangsa cuba diselamatkan oleh kakitangan resort tersebut namun telah meninggal dunia.Menurut Zain, mangsa bersama 35 pelajar dan 6 guru tiba di Terengganu 26 Febuari lalu bagi menyertai kem smart al-quran pemantapan iman yang berakhir hari ini.Katanya, mayat mangsa dibawa ke Hospital Sultanah Nur Zahirah (HSNZ) untuk tindakan lanjut.Beliau memberi peringatan kepada semua pengunjung agar tidak melakukan sebarang aktiviti berhampiran pantai memandangkan keadaan cuaca yang tidak menentu.

(Mayat kakitangan Pusat Tahfiz yang lemas ketika mandi di pantai Marang/ Foto RTM)


PrEP kurangkan kadar jangkitan HIV

KUALA LUMPUR, 2 Mac- Pelaksanaan projek rintis penggunaan ubat Pre-Exposure Prophylaxis (PrEP) bukan bertujuan menggalakkan tingkah laku songsang dalam kalangan masyarakat.  Sebaliknya membantu mengurangkan kadar jangkitan HIV, sekali gus menjimatkan kos rawatan yang mencecah RM47 juta dalam tempoh 2006-2013.  Jelas Timbalan Menteri Kesihatan, Lukanisman Awang Sauni, pelaksanaannya mengambil kira 77% kes baharu yang dilaporkan setiap tahun.  Mereka terdiri daripada golongan muda berumur 20 hingga 39 tahun dengan 90% daripadanya lelaki.   "Saya rasa pendekatan PrEP ni dapat kurangkan kadar jangkitan dan kebimbangan kita ialah pesakit berumur 18 tahun ini, itu tidak cukup dengan langkah menahan diri saja. Program ini program rintis di 18 buah Klinik Kesihatan dengan peruntukan daripada Malaysia High Council. Program sokongan boleh duduk berbincang dan lihat apakah keperluan yang sesuai san tidak untuk masyarakat di Malaysia," kata Lukanisman dalam sidang Dewan Rakyat.Beliau menjawab pertanyaan Ahli Parlimen Kuala Langat, Dr. Ahmad Yunus Hairi mengenai rasional pelaksanaan projek PrEP.  PrPEP adalah ubat pencegahan yang ditawarkan kepada individu yang mempunyai risiko lebih besar untuk dijangkiti HIV. Ia biasanya ditetapkan setiap hari untuk mengurangkan risiko dijangkiti HIV. kajian membuktikan bahawaapabila diambil setiap hari, PrEP dapat mengurangkan risiko penularan HIV sebanyak hampir 99% daripada hubungan seks dan lebih 74% daripada suntikan dadah.

(Lukanisman berkata PrEP kurangkan kadar jangkitan HIV)


KDW sasar liputan bekalan elektrik capai 99 peratus menjelang 2025

KUALA LUMPUR, 2 Mac-Kementerian Kemajuan Desa dan Wilayah (KDW) capaian bekalan elektrik di Sabah mencapai 99% menjelang akhir 2025 Timbalan Menteri Kemajuan Desa dan Wilayah, Datuk Rubiah Wang berkata ketika ini,empat projek Sistem Solar Hibrid dilaksanakan di Pulau-Pulau serta kawasan pendalaman di negeri berkenaan  Tambahnya lagi, tiga daripada projek berkenaan telah siap sepenuhnya manakala satu lagi projek dalam fasa pelaksanaan."Pada masa ini terdapat satu projek pembekalan elektrik melalui kaedah Solar Hibrid sedang dilaksanakan melibatkan Pulau Balang Bagan, Pulau Malawali. Bagi Pulau Bangi, projek telah siap dilaksanakan telah diserahkan kepada SESB bagi tujuan operasi dan selanggara", ujarnya.KDW katanya komited bagi bekerjasama dengan kerajaan Sabah dalam dalam meningkatkan capaian bekalan elektrik di negeri berkenaan."Kementerian masih menyalurkan peruntukan bagi tujuan penyelenggaraan daripada segi penggantian bateri. Kementerian juga turut melulukan peruntukan bagi melaksanakan pembinaan pencawang bagi disambungkan ke Pulau Bangi", kata Rubiah ketika menjawab soalan yang dikemukakan oleh Ahli Parlimen Kudat, Datuk Verdon Bahanda.Sehingga tahun lalu, liputan elektrik di Sabah telah mencapai 96 peratus.

(Timbalan Menteri Kemajuan Desa dan Wilayah, Datuk Rubiah Wang/Foto RTM)


MTUC gesa campur tangan kerajaan isu pembuangan pekerja tempatan

KUALA LUMPUR, 2 Mac - Kongres Kesatuan Sekerja Malaysia (MTUC) menggesa campur tangan kerajaan dalam isu pembuangan 30 pekerja tempatan oleh syarikat pembuatan di Nilai yang digantikan dengan pekerja asing.Setiausaha Agungnya, Kamarul Bahrin Mansor berkata tindakan terbabit boleh menjejaskan jaminan pekerjaan untuk pekerja tempatan.Katanya, majikan tidak sewajarnya mengambil kesempatan diatas kesungguhan kerajaan dalam menyelesaikan isu kekurangan pekerja di sektor tertentu.

"Kerajaan perlu menjalankan pemeriksaan berkala kepada syarikat untuk memastikan majikan tidak mengamalkan diskriminsi. Amalan pemeriksaan berkala langkah penting untuk memastikan segala Akta pemburuhan dipatuhi majikan," katanya dalam kenyataan, hari ini.Tambah Kamarul, MTUC turut mencadangkan pekerja tempatan diberi keutamaan selain mencadangkan satu tempoh masa ditetapkan terhadap kebergantungan pekerja asing di negara ini.


Unit K9 tidak akan dimansuhkan-Akmal

KUALA LUMPUR, 2 Mac-Unit Anjing pengesan (K9) tidak akan dimansuhkan walaupun selepas usia haiwan tersebut mencapai 10 tahun.Timbalan Menteri Perumahan Dan Kerajaan Tempatan (KPKT), Akmal Nasrullah Mohd Nasir berkata pihaknya juga akan terus menguruskan kebajikan anjing-anjing terbabit dari segi tempat tinggal, makanan, pemeriksaan kesihatan dan pemberian supplemen tambahan selepas ditamatkan daripada perkhidmatan.Namun, anjing-anjing pengesan ini hanya akan dilupuskan sekiranya didapati menghidap penyakit kronik atau uzur dan mendapat pandangan serta nasihat daripada pihak veterinar."Pihak Kementerian ingin menegaskan bahawa tahap kesihatan anjing ini sentiasa dipantau dan pemeriksaan kesihatan tahunan akan dilaksanakan bagi mematuhi perkara 4.4.3 Perintah Tetap Ketua Pengarah JBPM Bilangan 2 Tahun 2021 – Pentadbiran dan Pengoperasian Unit K9 JBPM. Anjing ini akan menjalani pemeriksaan kesihatan, rawatan gigi (scalling) dan diberi suntikan vaksin yang dicadangkan oleh doktor veterinar setiap tahun. Setelah usia anjing melebihi sepuluh (10) tahun, anjing tersebut akan menjalani proses imbasan x-ray, pemeriksaan pinggang/pinggul, jantung dan lain-lain meliputi pemeriksaan darah (sel darah) dan keadaan buah pinggang", ujarnya ketika menjawab soalan yang dikemukakan Ahli Parlimen Seputeh, Teresa Kok.

(Timbalan Menteri Perumahan Dan Kerajaan Tempatan (KPKT), Akmal Nasrullah Mohd Nasir/Foto RTM)


METMalaysia keluar amaran hujan berterusan tahap buruk di Pahang dan Johor

KUALA LUMPUR, 2 Mac- Beberapa kawasan di Pahang dan Johor dijangka dilanda hujan lebat berterusan tahap buruk sehingga Sabtu ini, menurut Jabatan Meteorologi Malaysia (MetMalaysia).METMalaysia dalam kenyataan pada pukul 11.55 pagi tadi memaklumkan keadaan cuaca sedemikian di Pahang dijangka melibatkan daerah Pekan dan Rompin; manakala Johor di Segamat, Kluang, Mersing, Kulai, Kota Tinggi dan Johor Bahru.Sementara itu amaran hujan berterusan tahap waspada dijangka berlaku sehingga tarikh yang sama di beberapa kawasan di Terengganu, Pahang, Johor dan Sarawak.Terengganu melibatkan daerah Kemaman; Pahang (Maran, Kuantan dan Bera); manakala Johor (Tangkak, Muar, Batu Pahat dan Pontian).Sarawak pula melibatkan daerah Kuching, Serian, Samarahan, Sri Aman, Betong, Sarikei, Sibu (Sibu dan Kanowit) dan Mukah (Tanjung Manis, Daro dan Matu).Amaran Hujan lebat (Peringkat Jingga) untuk Pahang (Lipis, Raub, Bentong dan Temerloh) kini ditamatkan.Amaran Hujan Berterusan (Bahaya) dikeluarkan apabila terdapat tanda-tanda yang menunjukkan hujan lebat berterusan dijangka berlaku dengan jumlah hujan melebihi 150 mm dalam tempoh 24 jam.Amaran Hujan Berterusan (Buruk) dikeluarkan apabila terdapat tanda-tanda yang menunjukkan hujan lebat berterusan dijangka berlaku dengan jumlah hujan melebihi 60 mm dalam tempoh enam jam.Amaran Hujan Berterusan (Waspada) dikeluarkan apabila terdapat tanda-tanda yang menunjukkan hujan/ribut petir sedang/dijangka berlaku melebihi enam jam dalam tempoh tersebut di sesuatu kawasan.


KKM sasar 90 peratus kanak-kanak perempuan dapat liputan vaksinasi HPV - Zaliha

KUALA LUMPUR, 2 Mac - Kementerian Kesihatan (KKM) akan memastikan Pelan Tindakan Ke Arah Penghapusan Kanser Serviks di Malaysia 2021-2030 mencapai matlamat dengan menggariskan tiga matlamat merangkumi liputan vaksin dan saringan kesihatan.Menteri Kesihatan, Dr Zaliha Mustafa berkata KKM sedang menyasarkan sekurang-kurangnya 90 peratus liputan vaksinasi HPV bagi kanak-kanak perempuan sebelum mereka berusia 15 tahun.

"Penigkatan tahap literasi kesihatan rakyat berkenaan kepentingan kanser servik merupakan salah satu strategi untuk meningkatka liputan saringan yang boleh dicapai melalui pembangunan pelan komunikasi strategik.

“KKM juga menyasarkan sekurang-kurang 90 peratus wanita yang positif, mendapat intervensi dan rawatan awal bagi prakanser,” katanya.Jawapan itu dibaca oleh Menteri Pendidikan, Fadhlina Sidek bagi mewakili Dr. Zaliha pada Waktu Pertanyaan Menteri di Dewan Rakyat.Beliau menjawab pertanyaan Ahli Parlimen Bukit Bendera, Syerleena Abdul Rashid mengenai prestasi KKM dalam melancarkan aktiviti dan program mencegah kanser serviks, selaras dengan Pelan Tindakan Ke Arah Penghapusan Kanser Serviks di Malaysia 2021-2030.Sebelum itu, Fadhlina memaklumkan beliau mewakili Dr Zaliha kerana Ahli Parlimen Sekijang, Johor itu perlu menguruskan hal kecemasan berikutan banjir kilat yang berlaku di kawasannya.Tambahnya, KKM juga berharap akan mencapai sekurang-kurang 70 peratus liputan saringan bagi wanita berusia 35 dan 45 tahun menggunakan kaedah terkini yang terbukti berkesan secara saintifik, sekurang-kurang dua kali seumur hidup.


Banjir di Johor: Proses hantar peralatan, bantuan berjalan lancar

SEGAMAT, 2 Mac - Proses menghantar peralatan dan bantuan menghadapi banjir di 10 daerah terjejas di Johor berjalan lancar. Menteri Besar, Datuk Onn Hafiz Ghazi berkata penambahan seperti khemah dan bantuan makanan juga akan ditambah mengikut keperluan.  Beliau berharap bantuan menerusi kerajaan negeri, Yayasan Sultan Ibrahim dan Jabatan Kebajikan Masyarakat dapat memberi keselesaan kepada penduduk terjejas yang dipindahkan ke pusat pemindahan sementara (PPS).

(Menteri Besar, Datuk Onn Hafiz Ghazi meninjau peralatan dan bantuan yang akan dihantar untuk penduduk terjejas banjir)

"Kita doakan supaya penduduk terjejas terus bersabar, di peringkat agensi-agensi kerajaan persekutan dan agensi negeri bekerja siang dan malam termasuk wakil-wakil rakyatnya, untuk memastikan makannya mencukupi, selamat sampai dan sebagainya. Insya-Allah kita doakan supaya banjir surut, kalau kita tengok cuaca hari ini bertambah baik di kawasan Segamat ini, Insya-Allah, majoriti penduduk terjejas yang terperangkap dah dikeluarkan semalam berkat bimbingan semua agensi seperti yang sebut tadi, bomba, APM. Saya juga ingin berikan penghargaan kepada JKM, mereka juga membantu dari segi bekalan makanan, tidak lupa juga kurniaan daripada Sultan Johor yang sentiasa prihatin terhadap masalah yang dihadapi penduduk terjejas banjir ini," kata beliau selepas mengadakan tinjauan di lokasi banjir, di sini hari ini.Sehingga tengah hari ini, Segamat merekodkan angka penduduk terjejas paling tinggi melebihi 8,000 orang daripada jumlah keseluruhan 26,633 penduduk terjejas di 10 daerah di negeri Johor.


KUANTAN, 2 Mac- Lima daerah di Pahang masih terjejas banjir melibatkan daerah Rompin, Maran, Pekan, Raub dan Jerantut.  Setakat 12 tengah hari tadi, 1,505 penduduk daripada 399 keluarga berlindung di 26 Pusat Pemindahan Sementara (PPS) yang dibuka.  Menurut portal info bencana Jabatan Kebajikan Masyarakat (JKM), daerah Rompin merekodkan jumlah penduduk paling ramai terjejas iaitu 662 orang.  "Kesemua mereka kini ditempatkan di 10 PPS yang dibuka di daerah terbabit.  Di Maran pula 573 penduduk berlindung di PPS, manakala Pekan (106), Raub (68) dan Jerantut (96)," menurut kenyataan itu.

(Lima daerah di Pahang masih terjejas banjir)


Lelaki warga asing cuba seludup diesel ditahan

ALOR SETAR, 2 Mac - Tindakan mencurigakan sebuah kenderaan pacuan empat roda berpendaftaran Thailand yang berulang-alik mengisi diesel di stesen minyak yang sama akhirnya terbongkar selepas pemandu terbabit didapati mengisi diesel subsidi melebihi kuantiti yang dibenarkan. Pengarah Pejabat Kementerian Perdagangan Dalam Negeri dan Kos Sara Hidup (KPDN) Kedah, Affendi Rajini Kanth menerusi kenyataan berkata pasukan penguatkuasa bertindak mengekori kenderaan tersebut dan didapati membuat pengisian secara berulang di sebuah stesen minyak di Changlun bermula pukul 7.30 pagi hingga 8.30 pagi semalam.Susulan itu katanya, pemandu kenderaan terbabit iaitu seorang lelaki warganegara Thailand berumur lingkungan 50-an ditahan dan telah direman selama empat hari bermula semalam.

(Pemandu warga asing ditahan selepas mengisi minyak diesel subsidi melebihi kuantiti dibenarkan/Foto KPDN)

Diesel yang dirampas dianggarkan bernilai RM129 manakala rampasan keseluruhan termasuk kenderaan berjumlah RM89,000.Kes disiasat mengikut Seksyen 21 Akta Kawalan Bekalan 1961 dan dibaca bersama Peraturan 3(1) Peraturan-peraturan Kawalan Bekalan (Larangan Eksport) 2011.


KUALA LUMPUR, 2 Mac- Harga Capaian Standard Mandatori (MSAP) yang baharu adalah lebih rendah berbanding sebelum ini.

Contohnya harga baharu perkhidmatan borong jalur lebar berkelajuan tinggi 100 Mbps untuk 2023 ialah RM254.64 sebulan.

Harga itu lebih rendah berbanding RM515 sebulan dalam MSAP 2022. Menteri Komunikasi dan Digital, Fahmi Fadzil berkata selain mengurangkan kos kepada pengguna, MSAP juga menyediakanperkhidmatan pada kelajuan lebih tinggi.

"Melalui MSAP baharu yang mula berkuat kuasa pada 1 Mac 2023, harga capaian maksimum telah ditetapkan bagi 14 kemudahan dan perkhidmatan yang disenaraikan untuk tempoh sehingga 2025.

"Dengan pelaksanaan MSAP baharu, penyedia perkhidmatan capaian perlu menyediakan kemudahan dan perkhidmatan yang disenaraikan dengan harga maksimum baharu seperti yang ditetapkan oleh SKMM (Suruhanjaya Komunikasi dan Multimedia Malaysia)," kata Fahmi dalam sidang Dewan Rakyat.

Beliau menjawab pertanyaan Ahli Parlimen Kota Melaka, Khoo Poay Tiong mengenai pelaksanaan MSAP baharu serta kesannya terhadap sektor telekomunikasi dan pengguna.

(Fahmi dalam sesi soal jawab berkata MSAP baharu tetapkan harga lebih rendah, kelajuan lebih tinggi)


Lantikan Naib Canselor oleh Menteri diteruskan - Khaled

KUALA LUMPUR, 2 Mac - Amalan lantikan Naib Canselor oleh Menteri seperti mana prosedur serta Akta Universiti dan Kolej Universiti 1971 (AUKU) akan diteruskan.Menteri Pendidikan Tinggi, Datuk Seri Khaled Nordin berkata keputusan itu susulan keputusan kerajaan untuk tidak memansuhkan akta tersebut.

"Saya beri jaminan apa-apa kelemahan yang ada dalam AUKU kita boleh pertimbangkan...antara perkara yang kita sedang pertimbang untuk lakukan ialah meminda persatuan pelajar untuk menguruskan sendiri akaun kewangan. Jadi itu dalam proses dan InsyaAllah kita bawa dalam parlimen yang akan datang," katanya. Beliau menjawab pertanyaan Ahli Parlimen Mersing, Muhammad Islahuddin Abas di Dewan Rakyat.  Tambah Khaled, pelbagai pindaan telah dilakukan KPT mencakupi aktiviti pelajar dan urus tadbir universiti.Katanya, antara pindaan yang dilakukan ialah memberi kebebasan kepada pelajar universiti untuk menyertai mana-mana parti politik termasuk bertanding dalam Pilihan Raya.


Jong Un arah tingkat pengeluaran makanan, buka lebih banyak tanah ladang

SEOUL, 2 Mac- Pemimpin Korea Utara Kim Jong Un mengarahkan penambahbaikan infrastruktur dan pengembangan tanah ladang untuk meningkatkan pengeluaran makanan, kata media kerajaan pada Khamis.Arahan itu dikeluarkan ketika negara itu dikatakan akan mengalami krisis makanan.Kim memberi arahan untuk merombak sistem pengairan, membina mesin pertanian moden dan membuka lebih banyak tanah yang boleh diusahakan ketika beliau merasmikan mesyuarat pleno ketujuh Jawatankuasa Pusat berkuasa Parti Pekerja pada Rabu.Mesyuarat yang bermula pada Ahad itu untuk membincangkan tugas "mendesak" untuk meningkatkan sektor pertanian.Korea Selatan telah memberi amaran tentang krisis makanan yang semakin memburuk di Utara termasuk peningkatan kematian akibat kelaparan baru-baru ini di beberapa wilayah.Ekonomi Korea Utara telah mengalami ketidaktentuaan ekoran sekatan ke atas program nuklear dan peluru berpandunya, dan kemerosotan mendadak dalam perdagangan dengan China di tengah-tengah penutupan sempadan dan sekatan COVID-19.Agensi pembangunan luar bandar Korea Selatan menganggarkan pengeluaran tanaman di Korea Utara jatuh hampir 4% tahun lepas dari tahun sebelumnya.Jawatankuasa Pusat juga membincangkan cara untuk menambah baik pengurusan kewangan negara, kata KCNA, tanpa mengulas lanjut.- REUTERS


(Ia merupakan latihan persediaan untuk meningkatkan kecekapan pegawai dan anggota semasa bertugas di lapangan sekiranya berlaku bencana)

BALING, 2 Mac- Penyertaan tiga anggota Angkatan Pertahanan Awam (APM) Kedah memantapkan lagi Pasukan Khas Pertahanan Awam (PASPA) dari segi teknikal pengurusan bencana.  Pengarah APM Kedah, Leftenan Kolonel (PA) Awang Askandar Ampuan Yaacub berkata langkah itu antara penambahbaikan yang dilaksanakan bagi operasi mencari dan menyelamat (SAR).   "Yang boleh kita atur gerak untuk menguruskan bencana dari aspek teknikal. Mereka mempunyai kepakaran khas untuk melaksanakan tugas-tugas penyelamatan dan pengurusan bencana," kata beliau semasa menghadiri Eksesais SAR APM Kedah Zon Selatan di Dusun Tok Wak Desa Sentosa, Ulu Lengong, di sini.  Eksesais itu merangkumi pengurusan pasukan, kerjasama berkumpulan, masa tindak balas dan membaiki semula koordinasi komunikasi agar berada pada tahap lebih baik.Ia merupakan latihan persediaan untuk meningkatkan kecekapan pegawai dan anggota semasa bertugas di lapangan sekiranya berlaku bencana. Seramai 120 pegawai dan anggota APM Baling, Sik, Kuala Muda, Kulim dan Bandar Baharu terlibat dalam eksesais tersebut.

(Kecekapan teknikal pengurusan bencana Pasukan Khas Pertahanan Awam ditingkatkan)


KPKT sasar penggantian 500 lif usang di PPR dalam tempoh lima tahun

KUALA LUMPUR, 2 Mac - Sejumlah RM50 juta diperuntukan bagi melaksanakan penggantian lif yang sudah usang di seluruh Projek Perumahan Rakyat (PPR).Menteri Pembangunan Kerajaan Tempatan, Nga Kor Ming berkata pihaknya menyasarkan penggantian 500 lif dalam masa lima tahun, dengan 70 daripadanya akan diganti sepanjang tahun ini.Katanya, kerja menaik taraf lif di PPR perlu bagi memastikan keselamatan dan keselesaan penduduk yang sebelum ini sering berdepan masalah kerosakan lif.

"Saya sasarkan 500 lif dalam lima tahun sekiranya mempunyai peruntukkan mencukupi. Ini akan membawa manfaat kepada 500,000 ribu penghuni seluruh negara, lif yang baharu dengan ruang lif yang bersih dan juga moden," katanya.Beliau ditemui pemberita selepas menjadi tetamu rancangan Bicara Naratif di Angkasapuri, semalam.Tambah Ko Ming, menjelang 100 hari pentadbirannya di Kementerian Pembangunan Kerajaan Tempatan (KPKT), beberapa sasaran utamanya berjaya dicapai.Antaranya, internet percuma berjaya dibekalkan kepada 53,000 penghuni PPR dan 126 tapak pelupusan sampah haram kini turut dibersihkan.Selain itu, sebanyak tujuh balai bomba baharu juga berjaya disiapkan dalam tempoh 100 hari pentadbirannya selain sasaran untuk menyiapkan 15 lagi balai bomba.


Gempa bumi sederhana landa Selatan Sumatera

PETALING JAYA, 2 Mac- Gempa bumi sederhana berukuran 5.3 pada skala Richter dilaporkan berlaku di Selatan Sumatera, Indonesia pada 7.05 pagi tadi.Menurut kenyataan Jabatan Meteorologi pusat gempa dikesan di kedudukan 1.7° Selatan 100.7° Timur (101 kilometer selatan dari Solok, Indonesia) dengan kedalaman 93 kilometer."Tiada ancaman tsunami kepada Malaysia," menurut kenyataan itu.


Banjir di Johor: 10 daerah dinaiki air

JOHOR BAHRU, 2 Mac- Banjir di Johor menyaksikan semua 10 daerah di negeri itu dinaiki air.  Pengerusi Jawatankuasa Pengurusan Bencana Daerah menerusi kenyataannya memaklumkan, jumlah penduduk terjejas setakat 6 pagi tadi, mencecah 24,230 orang.  Jumlah itu meningkat ketara berbanding 18,391 orang malam tadi.  Sebanyak 6,738 keluarga kini berlindung di 177 pusat pemindahan sementara (PPS). Daerah paling teruk terjejas ialah Segamat dengan 7,272 orang, Kluang 4,946 orang dan Kota Tinggi 2,912 orang.  Ini disusuli Batu Pahat (2,810), Johor Bahru (2,096), Muar (1,667), Kulai (951), Tangkak (854), Mersing (472) dan Pontian 250 orang.  Bacaan air di 11 batang sungai telah mencecah paras bahaya.


Penduduk Gemas buat persiapan awal hadapi banjir

GEMAS, 2 Mac- Rata-rata penduduk terjejas banjir di daerah Gemas, Negeri Sembilan mengakui telah membuat persiapan menghadapi banjir ekoran kawasan penempatan mereka merupakan kawasan panas di negeri itu. Mereka kini berada di pusat pemindahan sementara (PPS) Sekolah Agama Rakyat (SAR) Felda Jelai 4.Menurut Rokiah Jaafar, "air naik pukul 10 lebih, dan mula naik hampir ke beranda dapur. Sampai pukul 12.30 hari, air mula naik ke bahagian dapur dan rumah tengah."Bagi Azwan Khamis yang sentiasa bersiap sedia menghadapi banjir setiap tahun berkata, "air naik paras lutut dan akan naik lagi. Hujan semakin lebat, jadi lebih selamat berada di PPS."Sejak pukul 8.00 malam tadi, PPS berkenaan menempatkan 56 individu daripada 15 keluarga.Lapan PPS telah di buka di tiga daerah di Negeri Sembilan iaitu Tampin, Jempol dan Kuala Pilah.

(Penduduk terjejas berada di PPS Felda Jelai 4)


Kerajaan pertimbang kembalikan feri ikonik Pulau Pinang

GEORGE TOWN, 2 Mac- Kerajaan Persekutuan sedang mempertimbang untuk mengembalikan feri ikonik Pulau Pinang yang telah ditamatkan operasinya tiga tahun lalu.  Menteri Pengangkutan, Anthony Loke berkata, pihaknya akan meneliti cara operasi feri berkenaan.  Ia mungkin akan beroperasi sebagai feri pelancongan, feri roro atau feri muzium.  Perbincangan mengenainya akan diadakan dengan Suruhanjaya Pelabuhan Pulau Pinang (SPPP).  Ini kerana kerajaan berdepan cabaran untuk mengembalikannya beroperasi seperti asal berikutan terminal sedia ada telah pun diubah suai untuk feri baharu yang tidak mempunyai lorong kereta dan hanya membawa penumpang motosikal dan pejalan kaki.  Perkhidmatan bot laju akan menggantikan perkhidmatan feri pada 1 Januari 2021. "Kita kena faham untuk kita kembalikan perkhidmatan bawa kereta seperti yang dulu terminal lama telah diubah suai untuk feri baru."Jadi tidak boleh lagi keluar masuk untuk kereta di terminal baru. Sekiranya nak bawa masuk semula feri ini, terminal sekrang perlu diubah atau bina semula terminal baru. Semua itu perlu dipertimbangkan terlebih dahulu," katanya dalam sidang media di pejabat Ketua Menteri Pulau Pinang selepas mengadakan lawatan rasmi berkaitan perkhidmatan pengangkutan di Pulau Pinang.  Perkhidmatan feri baharu di Pulau Pinang akan beroperasi pada 1 ogos depan.


Penerbangan ihsan TUDM bawa wanita mengandung ke hospital

ROMPIN, 2 Mac- Tentera Udara Diraja Malaysia (TUDM) melakukan penerbangan ihsan membawa tiga orang wanita mengandung ke Hospital Tengku Ampuan Afzan (HTAA) di Kuantan, Pahang. Penerbangan Itu dilakukan selepas laluan utama dari Felda Selancar menghala ke Segamat terputus akibat banjir.  Sementara itu Pengarah Jabatan Kesihatan Negeri Datuk Dr Nur Azimi Yunus yang dihubungi berkata, ekoran kejadian banjir yang melanda daerah itu; kesemua mereka terpaksa dipindahkan lebih awal bagi memastikan tidak berlaku sebarang risiko.  Dalam kejadian awal pagi Rabu, lebih 5,000 penduduk di Felda Selancar terputus hubungan selepas laluan utama ke kawasan tanah rancangan itu runtuh susulan hujan lebat.  Hujan lebat turut menyebabkan laluan alternatif ke kawasan yang mempunyai kira-kira 10 tanah rancangan itu ditenggelami air dan tidak dapat dilalui semua kenderaan.

(TUDM bawa tiga wanita mengandung ke Hospital Tengku Ampuan Afzan (HTAA))


Hujan lebat akibatkan beberapa kawasan Pahang dilanda banjir

KUANTAN, 2 Mac- Hujan lebat berterusan sejak Selasa menyebabkan beberapa kawasan di daerah Rompin, Maran, Raub dan Jerantut Pahang, dilanda banjir.  Setakat Rabu, 474 penduduk daripada 120 keluarga terjejas banjir kini berlindung di 15 pusat pemindahan sementara (PPS) yang dibuka di empat daerah berkenaan. Menurut info bencana Jabatan Kebajikan Masyarakat (JKM), sebanyak lima PPS dibuka di daerah Rompin, Maran (lima), Raub (empat) dan Jerantut (satu).  PPS Balai Raya Rekoh, Rompin menempatkan jumlah penduduk terjejas banjir paling ramai membabitkan 122 individu, diikuti PPS Sekolah Kebangsaan Kota Gelanggi 1, di Jerantut iaitu seramai 88 individu.  Sementara itu, Jabatan Meteorologi Malaysia (MetMalaysia) mengeluarkan amaran hujan sangat lebat berterusan tahap bahaya di Pahang, melibatkan daerah Jerantut, Maran, Kuantan, Bera, Pekan dan Rompin, sehingga Khamis.


Marcos Jr mahu lebih banyak kerjasama dalam industri halal

MANILA, 2 Mac- Presiden Filipina Ferdinand Bongbong Marcos Jr mahu lebih banyak kerjasama dilaksanakan bersama Malaysia terutamanya dalam industri halal.  Malah, hubungan dalam aspek kebudayaan dan pelancongan juga perlu dipertingkatkan. "Kami bersetuju untuk memperkukuhkan kerjasama dalam industri halal, agrikultur dan keselamatan makanan termasuk pendigitalan ekonomi. Kami telah berbincang secara terperinci hubungan antara rakyat dan meneruskan pertukaran budaya dan pelancongan. "Saya juga faham diaspora Filipina di Malaysia turut memainkan peranan yang penting dalam pembangunan ekonomi Malaysia dan Filipina. Dengan pertumbuhan ekonomi ASEAN Timur iaitu Brunei-Indonesia-Malaysia-Filipina, ia akan membantu mengukuhkan lagi ekonomi Malaysia dan Filipina," katanya di sini.  Tambahnya lagi, peranan yang dimainkan oleh kerajaan Malaysia dalam mewujudkan keamanan di Selatan Filipina dan kerjasama ekonomi yang baik, sangat dihargai oleh beliau.  Pada masa sama, Marcos Jr berharap negara-negara ASEAN juga akan terus merapatkan kerjasama dan memperkukuhkan ekonomi serantau.


Kementerian Pengangkutan akan pastikan setiap stesen KTMB lengkap kemudahan asas

BUKIT MERTAJAM, 2 Mac- Kementerian Pengangkutan akan memastikan setiap stesen Keretapi Tanah Melayu Berhad (KTMB) di seluruh negara dilengkapi kemudahan asas seperti lif.Perkara itu menjadi keutamaan kementerian berkenaan bagi menambah baik serta menaik taraf kemudahan yang terdapat di stesen tersebut.Menurut Menteri Pengangkutan Anthony Loke berkata, kemudahan lif penting untuk kegunaan golongan orang kurang upaya (OKU), wanita mengandung serta warga emas.Jelasnya langkah untuk menaik taraf stesen-stesen KTM pula memerlukan perbincangan lanjut kerana melibatkan banyak sumber selain peruntukan tinggi."Apa yang kita harapkan adalah Perbandangan Aset Keretapi (RAC) boleh bantu berkenaan penambahbaikan yang lain kerana itu juga peranan yang perlu mereka lakukan."Keutamaan saya sekarang adalah memastikan setiap stesen sekurang-kurangnya ada satu lif," katanya kepada pemberita selepas menggunakan perkhidmatan tren KTM Komuter Utara dari Butterworth ke Bukit Mertajam.Ia bagi mendapatkan maklum balas pengguna selepas kekerapan perjalanan ditambah kepada 36 kali sehari berbanding 26 kali sehari sejak 18 Februari lalu.Kebanyakan pengguna yang ditemui berpuas hati kerana pertambahan perjalanan itu menjimatkan waktu menunggu sehingga satu jam.Pertambahan penumpang turut berlaku dari 10,480 pengguna kepada 11,224 pengguna sejak seminggu lalu.


Empat premis terjejas akibat gelongsoran tanah

KOTA TINGGI, 2 Mac- Empat kedai terjejas teruk selepas berlaku gelongsoran tanah di Felda Sungai Sayong, Bukit Besar, di sini 8.30 pagi Rabu akibat hujan berterusan.Ketua Polis Daerah Kota Tinggi Superintendan Hussin Zamora berkata, kedudukan semua premis itu dianggarkan hanya lima meter dengan lokasi runtuhan.“Gelongsoran tanah itu telah menjejaskan empat buah kedai, namun jumlah kerugian belum dipastikan”, katanya dalam satu kenyataan.Sementara itu, lima jalan ditutup berikutan arus deras dan digenangi air.Ia melibatkan Jalan Kota Tinggi-Kluang (Bangunan Arked Mara), Jalan Tun Sri Lanang, Jalan Kampung Kelantan-Kampung Panti, Jalan Mawai Lama dan Jalan Sungai Sayong.Justeru, polis mengingatkan masyarakat untuk berwaspada dan tidak menjadikan banjir sebagai pesta air.

(Kedai terjejas teruk selepas berlaku gelongsoran tanah di Felda Sungai Sayong)


Jurujual kereta maut akibat mengantuk

MERBOK, 2 Mac- Seorang jurujual kereta maut dalam kemalangan yang berlaku di Jalan Pintasan Semeling, di sini malam tadi.Punca kemalangan yang berlaku kira-kira pukul 7.00 malam itu disebabkan mengantuk dan terlelap semasa memandu .Ketua Polis Daerah Kuala Muda ACP Zaidy Che Hassan berkata mangsa, Iskandar Ahmad, 51 tahun dipercayai hilang kawalan dan terbabas di kiri jalan lalu merempuh pokok.Akibat daripada kemalangan tersebut, mangsa mengalami kecederaan serius dalaman dibahagian kepala dan dada dan disahkan meninggal dunia di tempat kejadian.Mayat mangsa dihantar ke Hospital Sultan Abdul Halim, Sungai Petani untuk bedah siasat sebelum dituntut ahli keluraga mangsa.Kes disiasat dibawah Seksyen 41 (1)Akta Pengangkutan Jalan 1987.

(Kemalangan di Jalan Pintasan Semeling, Merbok)


Seleweng lebih RM30,000 masuk akaun sendiri, profesor ditahan SPRM

SHAH ALAM, 1 Mac- Suruhanjaya Pencegahan Rasuah Malaysia (SPRM) Selangor menahan seorang Timbalan Pengarah di sebuah universiti awam kerana disyaki menyalahgunakan jawatan dan kedudukannya untuk mengambil wang berjumlah lebih RM30,000 hasil keuntungan program konferensi antarabangsa anjuran institusi berkenaan. Menurut sumber, suspek lelaki berusia lingkungan 40-an itu merupakan profesor gred Jusa C ditahan pada  jam 3.30 petang hari ini di Pejabat SPRM Selangor ketika hadir memberi keterangan.Katanya, dalam kejadian yang berlaku pada Ogos 2021 itu, suspek dikatakan membuat keputusan sendiri untuk memasukkan wang keuntungan tersebut ke dalam akaun bank peribadi miliknya.

Sementara itu, Pengarah SPRM Selangor, Datuk Alias Salim mengesahkan penahanan tersebut dan berkata kes disiasat mengikut Seksyen 23 Akta SPRM 2009.Beliau berkata suspek akan dibawa ke Mahkamah Majistret Shah Alam pagi esok bagi mendapatkan permohonan reman. -BERNAMA